
SIRIA: ATACURILE RUSE VIZEAZĂ “INTERNAŢIONALA TERORISTĂ”

În Siria, “teroriştii ar putea distruge moschei şi acuza piloţii ruşi”

Potrivit preşedintelui Comisiei pentru afaceri externe din Duma de la Moscova, Alexeï Puşkov, campania atacurilor aeriene ruse în Siria ar putea dura 3-4 luni În timp ce mai multe ţări şi-au înăsprit tonul la adresa Moscovei, armata rusă a desfăşurat noi valuri de lovituri aeriene în Siria. “Loviturile au distrus în totalitate importante depozite de muniţie şi de armament aparţinând organizaţiei teroriste” se pecizează într-un comunicat al Ministerului rus al Apărării.  

Vladimir Putin, care s-a declarat “pregătit pentru războiul informaţional”, a precizat că datele transmise de anumite segmente media privitoare la numărul pretinselor victime civile în Siria în urma atacurilor aeriene ruseşti fusese transmis “înaintea decolării avioanelor”. “Desigur, acest lucru nu înseamnă că nu trebuie să dăm atenţie unor astfel de informaţii” a adăugat, cu prilejul unei reuniuni a Consiliului rus pentru dezvoltarea societăţii civile şi drepturilor omului. Moscova nu a exclus faptul că teroriştii Statului Islamic ar putea distruge moschei şi, ulterior, să acuze aviaţia rusă de lovituri împotriva construcţiilor civile din Siria. “Teroriştii ar putea instrumenta provocări - de exemplu, distrugerea unor moschei - pentru ca, apoi, să facă publice fotografii şi înregistrări video şi să acuze piloţii ruşi care operează în Siria”
 a menţionat Igor Konaşenkov, legat de afirmaţiile unei surse anonime din Siria, potrivit căreia piloţii ruşi ar fi lovit situl istoric Palmira. 

Adjunctul şefului Statului major al armatei aeriene americane, Robert Otto, a confirmat, parţial, afimaţiile preşedintelui Vladimir Putin, subliniind că forţele aeriene ruse nu au vizat ţinte ale opoziţiei siriene susţinută de Statele Unite. “Studiem scenariul unor astfel de posibile lovituri, care nu au avut loc”
 a precizat oficialul american. A subliniat că Washingtonul continuă să susţină ideea colaborării ruso-americane în Siria, cu pecădere în privinţa schimbului de informaţii privind misiunile aeriene, în vederea evitării  incidentelor între armate.

Vladimir Putin a menţionat existenţa sistemului de schimburi informaţionale la nivelul serviciilor secrete şi al departamentelor Apărării rus şi american. “Sper ca acest proces să conducă la crearea unui mecanism de dialog permanent” a declarat, în marja Consiliului drepturilor omului. Rusia a acceptat, miercuri 7 octombrie, să stabilească un acord cu Statele Unite în privinţa coordonării zborurilor în Siria. Experţii ruşi şi americani au purtat discuţii în vederea preîntâmpinării incidentelor aviatice în spaţiul aerian al Siriei, a precizat Ministerul rus al Apărării. Potrivit generalului Igor Konaşenkov, “propunerile americane sunt acceptabile, fiind necesar să fie stabilite detaliile tehnice”
. În 6 octombrie, Pentagonul solicitase un răspuns din partea Moscovei în sensul stabilirii unui angajament mutual pentru respectarea spaţiului aerian sirian după pătrunderea a două avioane ruseşti în spaţiul aerian turc, în 3 şi 4 octombrie.  

Sondaj de opinie: ruşii, interesaţi de desfăşurarea crizei siriene

Centrul Levada a luat pulsul opiniei cetăţenilor ruşi referitor la atacurile din Siria în 46 de regiuni ale Federaţiei Ruse. Interesul ruşilor pentru actualitatea siriană este ridicat, 69% dintre cei intervievaţi declarând că urmăresc “cu relativă regularitate”
 desfăşurarea crizei din Siria. Politica guvernului de la Moscova, în materie, este susţinută de 39% din populaţie în timp ce o treime dintre cei intervievaţi s-au declarat total dezinteresaţi, iar 11% s-au declarat împotrivă.

Printre cei care urmăresc desfăşurarea conflictului, interpretarea obiectivelor ruseşti este variabilă. Astfel, pentru 30% dintre intervievaţi intervenţia este justificată prin apărarea intereselor Rusiei în Orientul Mijlociu şi prin securitatea întreprinderilor din regiune. Pentru 28% dintre participanţii la sondaj acţiunile sunt justificate prin dorinţa de a se întări poziţia Rusiei la nivel mondial şi a indepedenţei sale faţă de Occident din perspectiva colaborării ruso-siriene. Pentru 22% dintre intervievaţi, demersul Rusiei se justifică prin voinţa de a se împiedica propagarea islamismului radical. Pe de altă parte, 19% dintre intervievaţi au considerat că Rusia trebuie “să protejeze ultimele regimuri pro-ruse din regiune”. Doar 14% dintre participanţi au avut în vedere protejarea populaţiei civile siriene. 

Referitor la condiţiile implicării în conflictul sirian, cei mai mulţi s-au pronunţat în favoarea susţinerii politice şi diplomatice (67%) şi a ajutorului umanitar (55%). Legat de susţinerea militară prin intermediul vânzării de armament şi a ajutorului economic acordat regimului Bachar el-Assad, procentajele pro şi contra sunt sensibil apropiate. Astfel, 43% dintre intervievaţi s-au declarat în favoarea ajutorului militar acordat regimului de la Damasc, 41% pentru susţinere economică, în timp ce 41% şi, respectiv, 43% au fost împotriva măsurilor.  În acelaşi timp, 69% s-au declarat împotriva trimiterii de trupe în Siria, iar 57% au considerat că Rusia nu trebuie să primească refugiaţi.

Proiectul american de susţinere a detaşamentelor opoziţiei siriene moderate, îngheţat

La aproximativ două săptămâni după declanşarea operaţiunilor militare ruse în Siria, situaţia de pe teren a suferit modificări sensibile. În 12 octombrie, Ministerul sirian al Apărării a anunţat o suită de succese ale trupelor guvernamentale care, după declanşarea loviturilor aeriene ruse asupra poziţiilor Statului Islamic, şi-au îndreptat atacurile în trei direcţii: provinciile Hama, Latakis şi Alep. Generalul Ali Mayhoub, purtător de cuvânt al armatei siriene, a precizat că trupele guvernamentale au preluat controlul asupra unor localităţi producând pierderi semnificative în rândul combatanţilor Statului Islamic. “Au fost ucişi numeroşi terorişti, au fost distruse numeroase depozite şi vehicule blindate şi a fost capturată o cantitate importantă de arme şi muniţii”
. Pe de altă parte, estimând pierderile cauzate Statului Islamic în urma atacurilor aeriene ruse declanşate la finalul lunii sepembrie, ambasadorul sirian la Moscova, Riad Haddad, a declarat că “a fost distrusă aproape 40% din infrastructura Statului Islamic”. Purtătorul de cuvânt al Ministerului rus al Apărării, Igor Konaşenkov, a precizat că atacurile aeriene ruse au întrerupt aprovizionarea Statului Islamic pe linia frontului cu trupele siriene. Islamiştii radicali au început să se retragă în direcţia provinciei siriene Idleb, aflată la grontiera cu Turcia.

În acelaşi timp, preşedintele Barack Obama a anunţat îngheţarea proiectului american de susţinere a detaşamentelor opoziţiei siriene moderate. “Încă de la început am privit cu scepticism idea creării unei cvasi-armate în Siria”
. Anterior, secretarul american al Apărării, Ashton Carter, anunţase că armata americană va “întrerupe” programul de formare şi de înarmare a detaşamentelor opoziţiei siriene moderate, în valoare de 500 de milioane dolari. A fost stopată, astfel, selecţia combatanţilor opoziţiei siriene în vederea antrenării acestora în Iordania, Qatar, Arabia Saudită şi în alte state arabe. Reprezentanţii opoziţiei siriene vor fi formaţi doar într-un mic centru de antrenament din Turcia. “În fapt, decizia a anunţat sfârşitul existenţei “Armatei siriene libere” ca forţă activă, capabilă să se opună Damascului, ceea ce schimbă radical situaţia de pe teren”
.
În acest nou context regional, ministrul rus de Externe, Serghei Lavrov, le-a propus Statelor Unite şi partenerilor acestora să cadă de acord asupra unei “diviziuni a muncii”. Potrivit sugestiei ruse, coaliţia condusă de Statele Unite ar trebui să lupte împotriva Statului Islamic în Irak - unde autorităţile au solicitat sprijinul Washingtonului - iar Rusia să lupte împotriva organizaţiei teroriste în Siria. De asemenea, şeful diplomaţiei ruse a subliniat voinţa Moscovei de a “interacţiona cu detaşamentele patriote ale opoziţiei armate” pentru a le implica în procesul politic. La rândul său, preşedintele rus Vladimir Putin a precizat că scopul politicii ruse în Siria este “stabilizarea puterii legale” în această ţară şi “crearea condiţiilor pentru identificarea unui compromis politic”. 
Afirmaţiile lui Vladimir Putin au fost susţinute, ca principiu, de principalii opozanţi internaţionali ai Moscovei în privinţa situaţiei din Siria. “Toate statele implicate în conflict, care susţin o grupare sau alta, trebuie să participe la un amplu dialog” a declarat, în 13 octombrie, secretarul general al NATO, Jens Stoltenberg. La rândul său, premierul turc, Ahmet Davutoglu, a subliniat disponibilitatea Ankarei “de a purta negocieri cu Rusia şi cu Iranul asupra unor reglementări în Siria”. Ministrul saudit de Externe, Mohammed ben Salmane Al Saoud, s-a pronunţat în favoarea unui “pas esenţial către o perioadă de tranziţie, implicând participarea reprezentanţilor puterii şi opoziţiei siriene”
.
Angajarea Rusiei în conflictul sirian, “replică la revoluţiile colorate”

Luând cuvântul în faţa Comitetului Forţelor Armate din Senatul american în cadrul unei dezbateri cu tema  “Strategia rusă şi operaţiunile militare”, vicepreşedinta Center for Strategic & International Studies, Heather Conley, a denunţat “azimuturile” Rusiei şi a afirmat că “Moscova a redevenit un actor geopolitic destabilizator” având ca scop “reconstruirea Cortinei de Fier într-o versiune specifică secolului XXI”. “Kremlinul recuză regulile internaţionale ale ordinii de după Al Doilea Război Mondial şi regulile privitoare la integritatea teritorială şi la transparenţă pe care le acceptaseră predecesorii sovietici ai lui Putin. Apare următoarea problemă: vor fi fiind dispuşi Statele Unite şi aliaţii lor să accepte noile reguli şi noua cortină a lui Putin pentru ca acesta să-şi obţină marele compromis vizat sau Occidentul este dispus să confrunte şi să respingă pe deplin acest concept, aşa cum a procedat în timpul războiului rece”
 a afimat Heather Conley.

Potrivit unui raport intitulat “Contextul acţiunilor lui Putin în Siria”, avându-l ca autor pe Anthony Cordesman, analist în cadrul Center for Strategic & International Studies, angajarea Rusiei în conflictul sirian este “parte a unei strategii concepute de Moscova ca replică la “revoluţiile colorate” iniţiate de Statele Unite în Europa de Est şi Asia Centrală”.  Printre cele mai importante se numără revoluţia portocalie din Ucraina, în 2004, revoluţia lalelelor din Kirgîstan, în 2005, revoluţia trandafirilor din Georgia, în 2003 şi “lovitura de stat din Ucraina în 2014”, la care se adaugă “conflictul în curs” din Siria. Toate acestea “sunt considerate de cercurile de putere din Rusia” drept “o potenţială ameninţare pe termen scurt pentru Rusia, China şi statele asiatice nealiate cu Statele Unite şi, pe de altă parte, un mijloc de a destabiliza statele din Orientul Mijlociu, din Africa, din Asia centrală şi din Asia meridională” a afirmat Anthony Cordesman. “Înalţi oficiali şi funcţionari ruşi aflaţi în posturi-cheie au opinat că Statele Unite şi Occidentul au vrut, în mod deliberat, să destabilizeze, pentru a-şi atinge scopurile, statele din Africa de nord, din Orientul Mijlociu şi din restul lumii. (…) Aceştia consideră că Occidentul respinge orice parteneriat şi constituie o ameninţare pentru Rusia de-a lungul frontierelor sale cu Europa” a menţionat analistul. “Ofiţerii ruşi  au asociat termenul “revoluţie colorată” cu criza din Ucraina şi cu ceea ce au considerat a fi o nouă abordare americană şi europeană a războiului, axată pe crearea de revoluţii destabilizatoare în alte state”,
 a concluzionat. 
Un indiciu al pericolelor mondiale prefigurate de conflictul sirian: anumite articole  au sugerat că Armata de eliberare a poporului din China este gata să desfăşoare nave de război, forţe aeriene şi navale, mici contingente terestre şi consilieri militari pentru a susţine operaţiunile militare ale Rusiei în Siria. Potrivit unui oficial al armatei siriene, citat de Al-Masdar al-Arabi, zeci de consilieri militari chinezi se află la bordul navelor de război din largul coastelor siriene. De asemenea, “dispozitive chineze de război, printre care portavionul Liaonon”
 patrulează în anumite zone ale Mediteranei. 
Front diplomatic unit împotriva acţiunilor Moscovei în Siria

Potrivit surselor occidentale, ofensiva forţelor guvernamentale siriene împotriva oraşului strategic Alep s-a transformat, din 16 octombrie, într-o operaţiune multietnică, implicând, în afara forţelor ruse, trupe iraniene şi detaşamente Hezbollah, cu baza în Iran. În opinia Occidentului şi a unei părţi a lumii arabe, adevăratul scop al Rusiei este  anihilarea opoziţiei siriene moderate, ceea ce ar duce la întărirea islamiştilor radicali. Statele Unite şi aliaţii acestora au lansat un apel în sensul deschiderii unui “nou front diplomatic”
 împotriva susţinerii acordată Damascului de către Rusia. Luptele din Siria au sporit în intensitate, implicând un număr crescut de participanţi externi. 
Damascul şi Teheranul au negat afirmaţiile mass media occidentale - bazate pe invocate surse oficiale israeliene şi americane  - referitoare la trimiterea unui contingent iranian în Siria. “Iranul a trimis în Siria doar consilieri militari” a declarat ministrul sirian al Informaţiilor, Omran al-Zoubi, în 14 octombrie. La rândul său, şeful Comisiei pentru securitate naţională şi politică externă din Parlamentul iranian a precizat, cu ocazia unei vizite în Siria, că detaşarea de trupe iraniene pe teritoriul sirian ar putea avea loc exclusiv la solicitarea Damascului. “Vom sprijini militar Siria doar la cererea expresă a guvernului acestei ţări. Într-un asfel de caz, am face imediat public informaţia”
.  Totuşi, în Occident se discută insistent despre prezenţa câtorva mii de soldaţi iranieni în Siria, ca despre ceva cert. Potrivit surselor americane şi israeliene, detaşamente ale forţelor speciale iraniene au ajuns la Damasc la bordul unor avioane militare.  Guvernul sirian nu ascunde faptul că speranţele sale sunt legate de Rusia şi de Iran. “Apreciem profund eforturile aliaţilor noştri de la contribui la întărirea securităţii în Siria, luptând împotriva terorismului. În acest sens, Rusia şi Iranul au un rol fundamental”
 a precizat  Bachar al-Assad.
Pe de altă parte, preşedintele american a reacţionat la informaţiile privitoare la sprijinul militar acordat Damascului de către Rusia şi Iran. Într-o conferinţă de presă susţinută împreună cu preşedinta sud-coreană, Park Geun-hye, în 16 octombrie, Barack Obama a afirmat că tipul de implicare în criza siriană pentru care au optat Rusia şi Iranul “nu a funcţionat şi nu va funcţiona”. Potrivit liderului de la Casa Albă, acţiunile Moscovei şi Teheranului vizează “susţinerea unui regim considerat ilegitim de majoritatea sirienilor”
. 

Barack Obama a sporit contactele cu aliaţii occidentali, din Orientul Mijlociu şi din Asia în vederea formării unui front diplomatic unit împotriva acţiunilor Moscovei în Siria într-o situaţie destul de complicată - fostul secretar american de stat, Henry Kissinger, a menţionat scăderea influenţei americane şi creşterea rolului Rusiei în Orientul Mijlociu. 
Preşedintele american a discutat telefonic cu prinţul moştenitor din Emiratele Arane Unite, Mohammed ben Zayed Al Nahyane. Purtătorul de cuvânt al Casei Albe a declarat că liderii au căzut de acord să afirme că “acţiunile Rusiei ar trebui să se concentreze pe lupta împotriva Statului Islamic, nicidecum împotriva trupelor opoziţiei moderate”. “Ne temem că atacul sirian susţinut de Moscova împotriva opoziţiei moderate va duce la precarizarea rândurilor acesteia. Statul Islamic ar putea profita de situaţie pentru a-şi extinde controlul asupra teritoriului”
 a afirmat un diplomat occidental, adăugând că opoziţia moderată siriană luptă atât împotriva lui Bashar al-Assad cât şi împotriva Statului Islamic. 
Comunitatea Statelor Independente îşi protejează frontierele

În 16 octombrie, trupele preşedintelui sirian Bachar el-Assad au atacat o nouă zonă de front, în nordul ţării, în apropiere de Alep. Avansarea trupelor a fost favorizată de loviturile aeriene ruse, potrivit televiziunii libaneze Al Mayadeen. Trupele au preluat controlul asupra oraşului Al-Wadih. Damascul le-a solicitat oficial adversarilor să depună armele şi cetăţenilor sirieni să stea departe de lupte. La rândul său, Moscova a transmis, prin vocea generalului Andreï Kartapolov, şeful Direcţiei pentru operaţiuni de luptă din cadrul Statului Major al armatei ruse, că navele ruseşti din Mediterana s-ar putea implica, la nevoie, în atacurile împotriva Statului Islamic, în Siria. 
În aceeaşi zi, la Astana, în Kazakhstan, s-a desfăşurat cu o reuniune a Consiliului şefilor de stat din Comunitatea Statelor Independente, la care au participat preşedinţii Vladimir Putin – Rusia, Serj Sargsian - Armenia, Alexandru Lukaşenko - Belarus, Nursultan Nazarbaiev - Kazakhstan, şi Almazbek Atambaev - Kîrgîstan.  Liderul de la Kremlin a salutat succesul piloţilor militari ruşi în Siria. “Au fost distruse zeci de depozite de muniţii, multă tehnică de luptă şi au fost ucişi sute de terorişti. În paralel, solicităm, în continuare, formarea unei cât mai ample coaliţii care să lupte  împotriva extremiştilor şi teroriştilor”. Vladimir Putin a menţionat că au fost făcute progrese în sensul coordonării acţiunilor şi eforturilor în lupta împotriva terorismului din regiune. “Am reuşit să stabilim contacte cu mai multe state din Orientul Apropiat.  Suntem în negocieri cu Arabia Saudită, cu Emiratele Arabe Unite, cu Egiptul, cu Iordania, cu Israelul şi cu alte ţări, şi depunem eforturi pentru a interacţiona cu Statele Unite şi cu Turcia”.

Preşedintele rus a subliniat că între combatanţii Statului Islamic se regăsesc între cinci şi şapte mii de cetăţeni ai ţărilor membre CSI. “Desigur, nu putem fi de acord ca aceşti indivizi să-şi pună în aplicare, la noi acasă, experienţa pe care au acumulat-o în Siria” a afirmat Vladimir Putin, trăgând un semnal de alarmă. Liderul de la Kremlin a atras atenţia asupra necesităţii supravegherii atente a situaţiei din ţările de la graniţele statelor CSI, subliniind că situaţia din Afganistan este la limita crizei. “Teroriştii îşi extind influenţă şi nu-şi ascund intenţiile de expansiune. Unul dintre scopurile lor este de a-şi croi drum căre zona central-asiatică. Trebuie să fim pregătiţi pentru o reacţie coordonată în cazul unui astfel de scenariu”
.
La mijlocul lunii octombrie, adjunctul ministrului rus al Apărării, Iuri Borisov, anunţase că Rusia ar putea relua patrulările la frontiera afgano-tadjikă. “Liderii politici din ţările noastre discută această problemă şi urmează să ia o decizie”. .Anterior, cu ocazia unei întâlniri cu Vladimir Putin, preşedintele Tadjikistanului, Emomalii Rahmon, a precizat că peste 60% din frontiera ţării sale cu Afganistanul este teatrul unor confruntări militare. “În Afganistan, situaţia se deteriorează de la o zi la alta”
 a afirmat Emomalii Rahmon. 
Pe de altă parte, Barack Obama a anunţat că va fi prelungită prezenţa contingentului american în Afganistan după 2016, pentru a contrabalansa slăbiciunea armatei guvernamentale şi a contracara ameninţarea talibanilor. Casa Albă are în vedere menţinerea trupelor americane detaşate în Afganistan la nivelul actual - 9800 de militari - în cea mai mare parte a anului viitor.
Întâlnire Vladimir Putin - Bachar al-Assad la Moscova 

În seara de 20 octombrie, Bachar al-Assad a ajuns la Moscova unde a purtat discuţii cu Vladimir Putin. A fost prima vizită în străinătate a lui Bachar al-Assad după declanşarea războiului civil, în 2011. Ştirea privind vizita preşedintelui sirian la Moscova a fost dată publicităţii de Kremlin după întoarcerea acestuia la Damasc - când a fost transmis un comunicat de presă şi a fost difuzată o înregistrare video oficială a întâlnirii. Potrivit informaţiilor transmise de autorităţile ruse, Vladimir Putin i-a precizat preşedintelui sirian că Moscova nu va tolera expensiunea terorismului în Orientul Mijlociu. “Acesta reprezintă un pericol pentru multe ţări din lume, printre care şi Rusia, cu atât mai mult cu cât, din nefericire, cel puţin 4.000 de cetăţeni ai fostelor republici sovietice luptă împotriva armatei regulate siriene. Nu putem admite ca aceşti indivizi să se întoarcă acasă după ce au fost formaţi militar şi îndoctrinaţi”. A subliniat că Rusia susţine idea potrivit căreia rezolvarea crizei siriene pe termen lung este posibilă pornind de la o bază politică şi cu participarea tuturor forţelor civile, etnice şi religioase. “Decizia finală trebuie să fie a poporului sirian”
 a punctat liderul de la Kremlin, cu precizarea că Moscova se va implica în acest proces.

 
Bachar el-Assad a mulţumit Rusiei pentru angajamentul militar în Siria. “Fără acţiunile Rusiei şi decizia de a interveni, terorismul ar fi câştigat şi mai mult teren în regiune”. În afara întrevederii cu Vladimir Putin, preşedintele sirian s-a întâlnit cu personalităţi politice de la Moscova şi a purtat discuţii referitoare la situaţia din ţara sa şi la lupta împotrva terorismului, s-a precizat în comunicat.  
Reprezentantul Consiliului naţional sirian de opoziţie la Moscova, Mahmud al-Hamza, a apreciat că vizita lui Bachar el-Assad este un semnal pozitiv pentru soluţionararea crizei siriene. “Trebuie reţinute două aspecte. În primul rând (…) Bachar-al-Assad a reuşit să iasă din Siria după aproape cinci ani de război. În al doilea rând (…) cei doi preşedinţi au discutat despre un tip de criză politică. Cred că rezultatele întâlnirii se vor materializa curând”
. 

Anterior, în aceeaşi zi, Moscova şi Washingtonul au căzut de acord asupra stabilirii unei zone de securitate aeriene în Siria, a transmis Ministerul rus al Apărării. Moscova speră ca în documentul care consfinţeşte înţelegerea să figureze toţi actorii coaliţiei condusă de SUA. Potrivit generalului Igor Konaşenkov, memorandumul reglementează zborurile militare aeriene deasupra Siriei, inclusiv incursiunile dronelor. “Acest document demonstrează marele potenţial al cooperării ruso-americane, cu precădere în cadrul luptei împotriva terorismului”
 a subliniat ministrul adjunct rus al Apărării, Anatoli Antonov. 
Colaborare militară ruso-iordaniană


Rusia “a purtat o ofensivă diplomatică pe tema situaţiei din Siria, în cadrul unei reuniuni cvadripartite excepţionale, în faţa trio-ului Statele Unite-Arabia Saudita-Turcia”, anunţând “un acord-surpriză” de "coordonare militară cu Iordania”
 în spaţiul aerian sirian. Iordania este aliat al SUA şi membru al coaliţiei împotriva organizaţiei jihadiste Statul Islamic. Reuniunea s-a desfăşurat la Viena, unde era prezent şi ministrul iordanian de Externe, Nasser Judeh.  “Contururile” acestei cooperări nu au fost precizate, însă un "mecanism" care să permită punerea ei in aplicare “este activ” la Amman, au dat asigurari oficialii ruşi şi iordanieni. Amman-ul a precizat într-un comunicat că această "cooperare între Iordania şi Rusia este veche" dar "Iordania este, în continuare, membră a coaliţiei internaţionale împotriva terorismului"
 condusă de Statele Unite. 

Moscova şi Washington intenţionează, în urma acestei reuniuni fără precedent, să extindă efortul diplomatic internaţional în vederea soluţionării conflictului sirian, însă  continuă să aibă obiective divergente cu privire la soarta regimului al-Assad.  "Cele mai multe ţări din Europa (...) înţeleg că Bashar al-Assad creează o dinamică de natură să facă pacea imposibilă. Nu putem face nimic (...) dacă rămâne la putere" a afirmat John Kerry. Şeful diplomaţiei ruse a precizat că "poporul sirian" este unicul în măsură să decidă “soarta conducătorului său”, declarându-se în favoarea unor negocieri cu privire la o soluţionare "politică" a conflictului, care să includă guvernul al-Assad şi "spectrul complet" al opoziţiei siriene. Moscova reproşeaza Washingtonului că încearcă să se "debaraseze"
 de liderul sirian. 

După ce a cerut plecarea imediată a lui Bashar al-Assad de la putere - ca o condiţie prealabilă oricărui proces politic -, Washingtonul a admis, în ultima perioadă, că poate fi negociabil un calendar. Un semn al internaţionalizării eforturilor de soluţionare a conflictului sirian este faptul că reuniunea de la Viena a avut ca scop identificarea unor “noi idei pentru ieşirea din impas" a menţionat şeful diplomaţiei americane, cu precizarea că este “un lucru dificil"
.
Posibilă reprezentanţă a Kurdistanului sirian la Moscova 

Kurdistanul sirian ar putea dechide o reprezentanţă oficială la Moscova. Potrivit opiniei kurzilor, acest lucru ar contribui la adâncirea colaborării între Rusia şi autonomiştii kurzi, care luptă împotriva Statului Islamic în nordul ţării. Pe de altă parte, surse diplomatice turce au afirmat că un astfel de demers ar antrea o reacţie dură a Ankarei, mai ales în contextul diferendelor cu Moscova legate de criza siriană. Părţile sunt pe cale de a pune la punct formalităţile în acest sens. O sursă kurdă a precizat că ideea nu a putut fi pusă în practică mai devreme “din cauza unor probleme tehnice”, dar nu au existat “obstacole din partea Rusiei”. 
Un astfel de eveniment ar putea provoca o reacţie dură a Turciei, unde PKK este considerat, oficial, organizaţie teroristă. “Ca turc, mă pronunţ împotriva adâncirii relaţiilor dintre Moscova şi kurzi” a precizat o sursă diplomatică turcă, sugerând că Ankara - ale cărei relaţii cu Moscova sunt sensibile, legat de problema siriană - se va opune categoric deschiderii unei reprezentanţe a autonomiştilor pe teritoriul Federaţiei Ruse. Ambasadorul turc la Moscova, Umit Yardim, a precizat că Ankara este împotriva colaborării “între kurzii din Siria şi anumite state”. “Nu abordăm această problemă doar cu Rusia” a declarat diplomatul turc. “În condiţiile în care kurzii ar primi şi sprijinul Statelor Unite, Turcia ar reacţiona fără întârziere”
.  Deşi PYD nu s-a poziţionat vreodată ca aripă a PKK, autorităţile turce şi preşedintele Recep Tayyip Erdogan au acuzat această formaţiune de aderare la ideile teroriştilor kurzi care se bat pe teritoriul Turciei. Pe de altă parte, liderii autonomişti kurzi acuză Ankara că ar sprijini islamiştii radicali care acţionează în Siria. În acest sens, insistă asupra refuzului puterii de la Ankara de a susţine forţele autonomiste în luptele dure pe care le-au purtat împotriva Statului Islamic în timpul asedierii, de către teroriştii islamişti, a oraşului kurd Kobane, situat la frontiera turco-siriană.  
Ambasadorul rus la Ankara, Andreï Karlov, a subliniat că “nici Rusia, nici Consiliul de Securitate al ONU nu consideră că PKK şi PYD sunt organizaţii teroriste”. Moscova percepe kurzii sirieni drept reprezentanţi ai opoziţiei siriene, cu care intenţionează să discute pentru a identifica o soluţie pentru această ţară. “Rusia nu are contacte cu PKK. Referitor la PYD, trebuie precizat că Occidentul ne solicită să avem relaţii cu opoziţia siriană”. Anterior declanşării operaţiunii militare ruse, Moscova atenţionase că “atacurile aeriene sunt insuficiente” în lupta împotriva teroriştilor. Autorităţile ruse au subliniat necesitatea de a “forma o coaliţie a tuturor celor care au aceleaşi intenţii, incluzându-i pe cei care, pe teren, rezistă ameninţării teroriste cu arma în mână”
  - respectiv armatele siriană şi irakiană, şi kurzii.

Reprezentantul PYD în Rusia, Ali Muhamed Abd es-Salam. a precizat că partea rusă nu a abordat încă subiectul legat de perspectiva participării kurzilor la o coaliţie antiteroristă. “Susţinem toate acţiunile Rusiei în lupta împotriva Statului Islamic, dar ar fi foarte bine dacă aceste acţiuni ar fi îndreptate, de asemenea, împotriva detaşamentelor Al-Qaeda, Ahrar al-Sham şi Jabhat al Nusra, care, pentru noi, constituie o ameninţare la fel de puternică”. Pe de altă parte, liderii ruşi au afirmat că atacurile aeriene în Siria nu vizează doar poziţiile Statului Islamic, dar ale tuturor exponenţilor “internaţionalei teroriste”
. 

Putin: “Dacă încăierarea e inevitabilă, trebuie să loveşti primul”
 
Vladimir Putin a participat la reuniunea Clubului Internaţional de discuţii Valdaï, la Soci, în 22 octombrie. Clubul Valdai, creat în septembrie 2004, este un forum internaţional anual care reuneşte experţi, analişti politici şi militari, profesori de la marile universităţi ale lumii, oficiali ruşi şi străini. La dezbaterile din acest an, cu tema 'Războiul şi pacea: omul, statul şi riscul unui mare conflict în secolul XXI', au participat peste 130 de experţi şi politologi din 30 de state. 
Rusia nu este îngrijorată “de avansarea democraţiei către graniţele sale”, dar “de apropierea infrastructurii militare a NATO” a declarat liderul de la Kremlin. “Oare suntem împotriva avansării democraţiei spre graniţele noastre? Ce aveţi în vedere când spuneţi democraţie? Apropierea NATO de graniţele noastre? NATO e un bloc militar. Suntem îngrijoraţi nu de avansarea democraţiei spre graniţele noastre, ci a infrastructurii NATO”
. Vladimir Putin a calificat destrămarea URSS drept 'o tragedie umanitară”. “Subliniez, e o tragedie umanitară, la asta m-am referit' a menţionat cu trimitere la declaraţia sa din noiembrie 2011, anume că destrămarea URSS a fost "cea mai mare catastrofă geopolitică a secolului XX". 'În urma destrămării URSS, 25 de milioane de etnici ruşi s-au trezit în străinătate împotriva voinţei lor (…). Repet teza potrivit căreia poporul rus e cel mai mare popor despărţit din lume. E o tragedie'. A adăugat că destrămarea URSS a avut ca efect şi descompunerea sistemului economic din epocă - urmarea fiind sărăcirea a milioane de oameni. “E o tragedie pentru indivizi reali, pentru familii reale”
.  
Subliniind că forţa militară “va continua să fie”, multă vreme, “un instrument de politică internaţională”, liderul de la Kremlin s-a întrebat dacă va fi folosită, în viitor, “după epuizarea celorlalte mijloace” ori când apare “o ameninţare precum terorismul” - sau dacă nu cumva “va fi arătat pumnul cu orice ocazie, pentru a aminti lumii cine e jupânul”. În acest ultim caz, nu se pune problema “legitimităţii folosirii forţei şi a consecinţelor”, iar problemele, departe de a fi “rezolvate”, se “multiplică”
. 

Referitor la terorişti, Vladimir Putin a afirmat că “nu se împart între moderaţi şi radicali”, întrucât “bandiţii moderaţi nu decapitează mai puţini copii sau cu metode mai blânde”. Sunt “duşmani al civilizaţiei, ai umanităţii, ai culturii mondiale, purtători ai ideologiei urii şi barbariei, care calcă în picioare morala şi valorile religiilor mondiale, implicit ale Islamului, compromiţându-l”. Preşedintele rus a tras un semnal de alarmă în sensul că Statul Islamic ar fi obţinut “statut de putere oficială” şi ar fi creat “un cartier general pentru expansiunea mondială” dacă reuşea să cucerească Damascul sau Bagdadul. Din acest motiv, “operaţiunea militară rusă în Siria e absolut legitimă”, scopul fiind “restabilirea păcii”. Amintind experienţa Rusiei în confruntarea cu “agresiunea teroristă” - atentatele “de la Budionovsk, la Moscova, la Beslan, sau în alte oraşe” - Vladimir Putin a precizat, referindu-se la jihadişti, că “e mai bine să ne batem cu ei acolo decât să-i aşteptăm aici” întrucât vor ataca  Europa motivaţi fiind de “mentalitatea lor domninată de ură” şi de “dispreţul faţă de viaţa oamenilor”. Dincolo de argumentele militare, şi-a motivat opinia şi deciziile prin “lecţia de viaţă” primită de la “stradă” cu cinci decenii în urmă: “dacă încăierarea e inevitabilă, trebuie să loveşti primul”
.  

Forbes: “Putin, cel mai puternic om din lume” pentru al treilea an consecutiv

Revista Forbes l-a numit pe Vladimir Putin cel mai puternic om din lume, pentru al treilea an consecutiv. Clasamentul pe 2015 a fost publicat la relativ scurt timp după ce liderul de la Kremlin a sfidat încercările Occidentului de a izola Rusia prin sancţiuni şi a deschis un nou front în răzbiul sirian, după care l-a primit în vizită pe preşedintele sirian, Bashar al-Assad. "Putin continuă să dovedească faptul că este unul dintre puţinii oameni din lume suficient de puternici pentru a face ce vor - şi să scape", a precizat Forbes.

În clasamentul de anul acesta, Angela Merkel, a urcat pe locul al doilea, după ce în 2014 s-a clasat pe locul cinci. Barack Obama, a coborât pe locul al treilea, după ce anul trecut s-a clasat pe locul doi. Papa Francisc şi preşedintele chinez, Xi Jinping, ocupă următoarele poziţii. Clasamentul Forbes listează cei mai puternici lideri politici şi economici din lume, ţinând cont de impactul social, resursele financiare şi sferele de influenţă. 
DUBLU SUMMIT UE PENTRU SOLUŢIONAREA CRIZEI REFUGIAŢILOR
Ofensivă diplomatică europeană pentru oprirea fluxurilor migratorii

Liderii celor 28 de state membre ale Uniunii Europene au convenit, la Bruxelles, în cadrul summit-ului desfăşurat la mijlocul lunii octombrie, asupra ofensivei diplomatice vizând oprirea fluxurilor migratorii la sursă, în afara frontierelor europene. O atenţie specială a fost acordată Turciei, ţară candidată pentru admiterea în Uniunea Europeană şi care adăposteşte 2 milioane de refugiaţi sirieni. Turcia, ale cărei negocieri de aderare la UE avansează foarte lent, va trebui să primească stimulente foarte serioase pentru a coopera cu Europa în problema refugiaţilor. Au fost făcute demersuri speciale pe lângă Ankara - “care a manifestat reticenţă”. Atentatul sinucigaş sângeros din 10 octombrie, în capitala Turciei, a încetinit negocierile oricum dificile, însă cooperarea Turciei a devenit o urgentă pentru şefii de stat şi de guverne reuniţi  într-un nou summit pe tema imigraţiei. Turcia a "devenit poarta de intrare a sute de mii de refugiaţi în Europa" a subliniat preşedintele Comisiei Europene, Jean-Claude Juncker. "UE are nevoie de Turcia, iar Turcia de UE"
 a declarat vicepreşedintele CE, Frans Timmermans.

Preşedintele Consiliului European, Donald Tusk, a declarat că această criză a imigraţiei poate genera "mişcări tectonice" în Uniunea Europeană, riscând să distrugă proiecte de succes precum Spaţiul Schengen. "Criza imigranţilor, cu care se confruntă Uniunea Europeană, probabil este cea mai mare provocare din ultimele decenii"
, a declarat Donald Tusk. Un acord cu Turcia - cu "concesii" pentru a o convinge - "are sens doar dacă reduce efectiv fluxul de migranţi", a subliniat preşedintele Consiliului European. "Principalul lucru pe care li-l cerem este să continue să primească refugiaţi, cu ajutorul nostru"
 a precizat o sursă diplomatică.
În afara unui ajutor financiar deja propus, printre "concesiile" făcute Turciei s-a numărat subiectul legat de "zona de securitate" pe care preşedintele Recep Tayyip Erdogan a declarat că o doreşte de-a lungul frontierei cu Siria. "Este o adevărată dilemă, iar intervenţia Rusiei şi Iranului îngreunează situaţia şi mai mult" şi-a exprimat îngrijorarea un oficial european de rang înalt. Liderii europeni au manifestat şi disponibilitatea de a discuta pe marginea "liberalizării" regimului de vize pentru turcii care călătoresc în Uniunea Europeană, în pofida faptului că subiectul provoacă "transpiraţii reci în anumite state", potrivit unui diplomat.

Liderii europeni şi-au exprimat, de asemenea, "îngrijorarea cu privire la atacurile ruseşti contra opoziţiei şi civililor" în Siria - ţară a cărei situaţie este “sursa principală a valurilor de refugiaţi către Europa”. În pofida faptului că au opinii diferite cu privire la rolul pe care-l poate juca preşedintele sirian Bashar al-Assad într-o tranziţie politică, liderii europeni au reafirmat consensul asupra faptului că "nu poate exista pace durabilă în Siria"
 sub regimul actual.
Liderii europeni au luat în discuţie problema controlului la graniţe, în special propunerea franco-germană de a crea o forţă navală specială, europeană, de pază a frontierelor, propunere respinsã de mai multe ţări, întrucât “aplicarea ei ar putea pune în cauză principiul suveranităţii naţionale”
. În cadrul summit-ului a fost subliniată necesitatea cooperării Uniunii Europene cu ţările aflate pe "ruta Balcanilor" - drumul refugiaţilor - şi cu Africa. "Există un puternic consens asupra aplicării principiului “more for more” în relaţia cu ţările africane" a declarat un diplomat european. În fapt, este vorba despre acordarea unor ajutoare suplimentare ţărilor africane în condiţiile în care acestea facilitează repatrierea cetăţenilor lor expulzaţi de UE, în condiţiile în care nu obţin statutul de refugiat. Subiectul ocupă locul central în cadrul summit-ului din Malta - La Valletta - în perioada 11-12 noiembrie la care participa statele membre UE şi ţări africane. În acest sens, CE îi va atenţiona pe liderii statelor Uniunii Europene care nu au contribuit încă la noul fond de urgenţă pentru Africa şi care nu şi-au respectat nici promisiunea legată de  contribuţia în valoare de cel puţin 500 de milioane de euro destinată agenţiilor ONU care se ocupă de refugiaţi în ţările vecine Siriei.

Statele UE "trebuie să treacă de la vorbe la fapte", a îndemnat  CE, solicitându-le să furnizeze Agenţiei europene însărcinate cu frontierele externe - Frontex - mijloacele necesare pentru a-şi îndeplini misiunea. Frontex, pe care CE vrea să o transforme într-un adevărat "corp european" de grăniceri, a cerut să i se pună la dispoziţie 775 de persoane. Statele membre, care şi-au reafirmat voinţa de a consolida Agenţia, au promis doar 50, pentru moment. 
Merkel: e nevoie de Turcia pentru a soluţiona criza imigraţiei

Lideri din Europa Centrală şi de Est s-au reunit în 25 octombrie la Bruxelles pentru a soluţiona criza migraţiei. Preşedintele Comisiei Europene, Jean-Claude Juncker, i-a convocat pe liderii Austriei, Bulgariei, Croaţiei, Macedoniei, Germaniei, Greciei, României, Serbiei, Sloveniei şi Ungariei, alături de reprezentanţi ai organizaţiilor implicate, prin activitatea lor, în problematica refugiaţilor. La summit au participat cancelarul austriac - Werner Faymann, premierul bulgar - Boiko Borisov, premierul croat - Zoran Milanovic, cancelarul german - Angela Merkel, premierul grec - Alexis Tsipras, preşedintele macedonean - Gorge Ivanov, preşedintele roman - Klaus Iohannis, premierul sârb - Aleksandar Vucici, premierul sloven - Miro Cerar şi premierul ungar - Viktor Orban. Înaltul Comisar ONU pentru refugiaţi - Antonio Guterres, preşedintele Consiliului European - Donald Tusk şi directorii Frontex şi Biroului European de Sprijin pentru Azil (EASO) au participat, de asemenea, la reuniune. 

Uniunea Europeană riscă să se prăbuşească dacă nu ajunge la un acord asupra unui plan prin care să gestioneze afluxul de refugiaţi prin Balcani, a avertizat premierul Sloveniei, pe fundalul unor schimburi de replici cu privire la vinovăţiile pentru criză.  După ce Ungaria şi-a închis frontiera în sud, determinând fluxul de migranţi fără precedent să treacă prin Slovenia, premierul Miro Cerar a lansat un apel insistent către liderii central şi est-europeni reuniţi de urgenţă la Bruxelles. "Dacă nu găsim o soluţie astăzi, dacă nu facem tot ceea ce putem astăzi, atunci este sfârşitul Uniunii Europene" a spus Miro Cerar. "Dacă nu întreprindem acţiuni concrete, cred că Europa va începe să se destrame"
 a subliniat.
Cea mai mică ţară de pe ruta balcanică a imigrării, Slovenia se confruntă cu presiunea a mii de refugiaţi. Ajunşi în Croaţia, refugiaţii sunt înregistraţi la tabăra de primire la Opatovac, după care sunt duşi cu autobuzul, 300 de kilometri, până la frontiera cu Slovenia. Oficiali sloveni au anunţat că “Ljubljana poate înregistra doar 2.500 de persoane pe zi” şi au acuzat Croaţia că “trimite prea mulţi oameni”
.  Premierul sloven, Miroslav Cerar, a declarat că Croaţia nu doreşte să discute despre imigranţi, însă ministrul croat de Interne, Vesna Pusic, a insistat că “Zagrebul este dispus să negocieze”. Croaţia, a declarat că nu poate “să primească 7.000-8.000 de oameni pe zi şi să transfere doar 2.500”
. 

După ce înregistrează imigranţii, Slovenia îi trimite în Austria, de unde aceştia îşi continuă drumul către Germania sau alte state occidentale. Organizaţiile internaţionale de ajutorare a imigranţilor şi ţările prin care călătoresc refugiaţii pe ruta din Balcani sunt îngrijorate că Germania şi-ar putea închide frontiera migranţilor, ceea ce ar crea un blocaj uriaş pe această rută.

Cancelarul german a declarat, la sosirea la Bruxelles, că liderii din Europa Centrală şi de Est nu vor soluţiona criza migraţiei care afectează Uniunea Europeană singuri, fiind nevoie de ajutorul Turciei. "Nu vom soluţiona problema refugiaţilor complet. Avem nevoie, între altele, de noi discuţii cu Turcia pentru asta" a afirmat Angela Merkel "Doar împreună cu Turcia putem transforma ilegalitatea în legalitate. Comisia Europeană trebuie să discute mai departe agenda migraţiei cu Turcia" a subliniat. Anterior, Angela Merkel a declarat că multe dintre persoanele care sosesc în Germania se vor confrunta cu dificultăţi. "Pentru mulţi dintre cei care vin la noi, lucrurile vor merge foarte bine. Dar va exista o parte care nu dispune de o educaţie bună, iar noi trebuie să ne asigurăm că ei îşi vor găsi repede un loc de muncă, în special tinerii". Potrivit  Der Spiegel, “Merkel, o adevărată forţă în reuniune”, urmează “să pledeze pentru distribuirea migranţilor în cadrul UE direct din centrele de înregistrare iniţiale”
. 

Germania anticipează sosirea, până la sfârşitul anului, a cel puţin 800.000 de refugiaţi pe teritoriul său, reprezentând 1% din populaţie. Decizia Ungariei de a-şi închide frontierele cu Croaţia şi Serbia a determinat o deplasare a fluxului migranţilor la vest, către Slovenia.

Uniunea Europeană ar putea mobiliza câteva sute de grăniceri la frontierele UE cu ţările din vestul Balcanilor şi de a trimite nave suplimentare în largul Greciei, cu scopul de a controla fluxul de imigranţi care doresc să ajungă în Germania şi în Europa de Nord, potrivit comunicatului summit-ului.  În comunicat se prevede, de asemenea, “accelerarea repatrierii migranţilor afgani, pakistanezi, irakieni şi din alte ţări asiatice ale căror cereri de azil au fost respinse”
. 

Liderii UE şi din Balcani urmează să ia în considerare un sprijin pentru crearea unei noi misiuni de control la frontieră, la graniţa dintre Grecia, Albania şi Macenonia, potrivit  declaraţiei comune a summit-ului. Noua operaţiune a Agenţiei Frontex urmează să se concentreze atât asupra controalelor la ieşire, cât şi asupra "înregistrării refugiaţilor şi migranţilor care nu au fost înregistraţi încă în Grecia". În document  se subliniază necesitatea "implementării imediate a măsurilor bilaterale de construire a încrederii în legătură cu frontiera" dintre Grecia şi Macedonia. Cele două ţări sunt implicate într-o veche dispută cu privire la numele Macedonia, pe care Atena îl revendică drept numele unei provincii elene. Potrivit declaraţiei comune, liderii sunt îndemnaţi să-şi intensifice coordonarea, schimbul de informaţii, să ofere mai multe adăposturi şi servicii de bază imigranţilor şi să fie de acord că "o politică de trimitere a a refugiaţilor într-o ţară vecină nu este acceptabilă"
.

Anterior summit-ului, Organizaţia Internaţională pentru Migraţie a anunţat, la Geneva, în 23 octombrie, că “în ultimele cinci zile” în Grecia au ajuns “aproximativ 48.000 de imigranţi şi refugiaţi” ceea ce reprezintă “un număr record”.  "În pofida înrăutăţirii condiţiilor meteorologice, aproximativ 48.000 de imigranţi şi refugiaţi au traversat marea spre insulele greceşti venind din Turcia, respectiv circa 9.600 de persoane pe zi, în cursul ultimelor cinci zile"
.

Guvernul grec a solicitat fonduri suplimentare de cel puţin 330 de milioane de euro de la UE pentru anul 2016, în vederea gestionării fluxului de imigranţi din ţară, cerând partenerilor europeni să-şi respecte promisiunile făcute. Prima serie de repartizări a imigranţilor din Grecia în Luxemburg şi Suedia este "prevăzută în zilele următoare", a precizat Ministerul grec pentru Politici ale Migraţiei. Măsura face parte din prevederile planului de redistribuire a 160.000 de imigranţi din Grecia şi Italia pe teritoriile statelor UE, pe parcursul a doi ani. Planul a fost aprobat de UE la sfârşitul lunii septembrie.

Invocând o anchetă a autorităţilor grece, Ministerul grec pentru Politici ale Migraţiei a menţionat că a stabilit o sumă de aproximativ 480 de milioane de euro pentru anul viitor, necesară pentru acordarea asistenţei imigranţilor care sosesc pe teritoriul ţării. "Din acest total, 330 de milioane nu au fost prevăzute de fondurile europene, care trebuie suplimentate pentru a acoperi valoarea acestor necesităţi"
, a precizat Ministerul pentru Politici ale Migraţiei. Potrivit Înaltului Comisariat al ONU pentru Refugiaţi, peste 502.000 de imigranţi au ajuns în Grecia în cursul acestui an.

Juncker: “fiecare zi contează” pentru imigranţi
Preşedintele Comisiei Europene, Jean-Claude Juncker a afirmat că, pentru imigranţi, "fiecare zi contează", întrucât “riscăm să vedem curând familii pierind mizerabil în râuri îngheţate din Balcani". "Provocarea, acum, este o încetinire a fluxului migraţiei şi o aducere a frontierelor noastre externe sub control" a precizat Jean-Claude Juncker . "Trebuie, de asemenea, să spunem clar că, oamenii care sosesc la frontierele noastre şi nu caută protecţie internaţională nu au dreptul să intre în Uniunea Europeană"
, a adăugat.

Jean-Claude Juncker a prezentat un plan în 16 puncte, incluzând angajamentul de a nu trimite imigranţii dintr-o ţară în alta fără un acord prealabil. "Avem nevoie de mai multă cooperare şi de un acord mai strâns între ţările din regiune, pentru a stăpâni situaţia"
 a precizat preşedintele Comisiei Europene. În context, Jean-Claude Juncker a subliniat faptul că Angela Merkel se concentrează asupra crizei refugiaţilor, pe care a catalogat-o drept cea mai mare provocare la adresa Europei - depăşind, ca importanţă, criza datoriei Greciei. "Apreciez foarte mult faptul că şefa Guvernului german nu a fost abătută de la cursul său de către sondajele de opinie. Această criză nu este despre popularitatea pe termen scurt, ci despre substanţă"
. Popularitatea cancelarului german, Angela Merkel, a scăzut după deschiderea frontierele pentru  refugiaţii sirieni.
Peste 680.000 de imigranţi şi refugiaţi au ajuns anul acesta în Europa, pe mare, fugind din calea războiului şi sărăciei din orientul Mijlociu, Africa şi Asia, potrivit Organizaţiei Internaţionale pentru Migraţii. Amnesty International a subliniat că liderii europeni trebuie să ajungă la un acord asupra unui plan. "Odată cu apropierea iernii, vederea a mii de refugiaţi care dorm sub cerul liber în timp ce străbat Europa reprezintă un rechizitoriu copleşitor la adresa eşecului Uniunii Europene de a oferi un răspuns coordonat crizei refugiaţilor"
 a precizat John Dalhuisen, directorul Amnesty pentru Europa şi Asia Centrală. Situaţia imigranţilor s-a deteriorat după ce Ungaria şi-a închis frontierele cu Serbia şi Croaţia. Îngrijorările cresc în contextul în care sute de mii de migranţi sosesc în Europa, mulţi din zone de război din Orientul Mijlociu, şi instalează tabere în ţări din Balcani, în condiţii tot mai aspre, în timp ce iarna este foarte aproape. "Ultimele săptămâni au continuat să arate că nu există o soluţie naţională la această problemă, iar ţările nu pot arunca responsabilitatea asupra vecinilor lor", a declarat Margaritis Schinas, purtător de cuvânt al Comisiei Europene. "Doar o abordare colectivă europeană transfrontalieră bazată pe cooperare poate avea succes"
.
Orban: “sper să se pună capăt politicii invitării”
Ruta prin Balcanii de Vest a imigranţilor “nu mai afectează Ungaria”. Pe cale de consecinţă, “Budapesta este doar observator la summit”, a declarat premierul Viktor Orban la sosirea la Bruxelles.  "Principala sursă a crizei este că membri ai Uniunii Europene, în special cei care sunt membri ai Tratatului Schengen, nu sunt capabili sau nu sunt pregătiţi să-şi ţină cuvântul" a afirmat premierul ungar, cu sublinierea că a sugerat “în repetate rânduri” că Uniunea Europeană trebuie “să-şi protejeze în comun frontierele, dacă Grecia este incapabilă să facă acest lucru”, dar “nimeni nu a ascultat".

Viktor Orban şi-a exprimat speranţa că se va "pune capăt politicii frontierelor deschise, care este total contrară Tratatului Schengen” şi “politicii invitării, care este contrară acordului internaţional Schengen” astfel încât “ toată lumea care este membră a Tratatului Schengen” să poată “spune că suntem pregătiţi să ne păstrăm cuvântul în viitor". Ungaria este pregătită să împărtăşească orice experienţă pozitivă cu alţi participanţi la summit-ul de la Bruxelles, a afirmat şeful guvernului de la Budapesta. Întrebat dacă ar sfătui alte ţări să construiască bariere la frontieră, Viktor Orban a răspuns că “nu este plătit să ofere sfaturi altora”
.

“Valul de imigranţi ilegali”, cauza “creşterii ameninţării teroriste în Ungaria”

, Preşedintele Comisiei pentru Apărare şi Ordine publică din Parlamentul de la Budapesta,, Lajos Kosa, a declarat că ameninţarea terorismului a crescut în Ungaria, odată cu riscul la adresa securităţii reprezentat de "valul de imigranţi ilegali". Comisia a audiat informări de la "organizaţii profesionale" cu privire la situaţia imigraţiei.  Lajos Kosa a afirmat că, în total, 373.000 de imigranţi ilegali au pătruns anul acesta pe teritoriul Ungariei, cu menţiunea că “7000-9000 de migranţi traversează ilegal frontiera ungară zilnic”. A apreciat că numărul migranţilor "care traversează Ungaria" ar putea depăşi 600.000 până la sfârşitul anului, dacă guvernul nu ridică garduri la frontiera cu Croaţia. Alte 27 de milioane de persoane ar putea să fie în drum către Europa, a afirmat Lajos Kosa, citând "date internaţionale". Este vorba despre persoane care trăiesc în prezent în tabere de refugiaţi sau care sunt "refugiaţi interni".

Dintre cei 373.000 de imigranţi, 203.000 au sosit în Ungaria prin Serbia - 700 fiind “inculpaţi pentru că au avariat gardul de la frontieră” a afirmat oficialul ungar. În opinia sa, acest lucru demonstrează că “gardul îi direcţionează pe imigranţi” către “porţiuni de frontieră” care nu sunt "sigilate" şi a susţinut necesitatea “astupării găurilor" din gardul de la frontiera cu Croaţia. De asemenea, a avertizat că “autorităţile croate au anunţat că au înregistrat imigranţi care au plecat către Ungaria”. Oficiali de la Forţa Antiteroristă (TEK) "au spus clar" că ameninţarea terorismului este în ascensiune în Ungaria, a declarat Lajos Kosa. 
A apreciat că, în timp ce anul trecut Biroul pentru migrare a fost capabil să ţină pasul cu valul de migranţi şi să înregistreze 99,9% dintre cei care au intrat în ţară, "doar" 178.000 de "imigranţi ilegali" dintre cei 373.000 de anul acesta au fost înregistraţi. Ceilalţi, fie au refuzat să coopereze cu autorităţile ungare, fie autorităţile croate au anunţat că i-au înregistrat ele, a adăugat. Potrivit oficialului, autorităţile ungare şi europene au arătat că unele dintre informaţiile înregistrate despre imigranţi - precum numele sau scopul sosirii - au fost "inexacte". A subliniat că ţările membre ale Grupului Vişegrad vor acţiona împreună pentru a proteja frontiera Schengen, insistând asupra faptului că este "treaba poliţiei” să patruleze la frontiere. A precizat, totuşi, că militarii care sosesc din Cehia vor participa la "exerciţii militare". Atribuţiile TEK nu vor fi extinse, a mai anunţat preşedintele Comisiei parlamentare, adăugând, însă, că "atribuţiile TEK ar putea fi amendate", fără să ofere alte precizări.
Socialistul Tamas Harangozo a apreciat, la rândul său, că "este clar" că riscurile la adresa securităţii "sau chiar riscurile ameninţării teroriste" au crescut "odată cu creşterea numărului de persoane care trec prin Ungaria". El a precizat că autorităţile ungare sunt cele care au arătat că ameninţarea directă a terorismului a crescut. "Nimeni nu are nici o idee cine trece prin Ungaria", a apreciat Harangozo, apreciind că autorităţile ungare sunt "incapabile" să treacă migranţii prin verificări medicale sau de securitate.
Independenta Agnes Vadai a declarat că autorităţile au prezentat informări, în Comisie, prin care s-au contrazis unele pe altele cu privire la ameninţarea teroristă. Adevăratul risc la adresa securităţii naţionale ungare constă în faptul că "există mase de oameni care sosesc în Ungaria despre care nimeni nu ştie nimic", a apreciat, acuzând că “statul este cel care le transportă dintr-o parte a frontierei la alta”
. Agnes Vadai a îndemnat la întocmirea unui plan de acţiune în vederea verificării imigranţilor.
Financial Times: Criza imigranţilor ar putea fi "sfârşitul erei Merkel"

Angela Merkel, “criticată atât pe plan intern, cât şi extern în legătură cu politica sa de deschidere faţă de imigranţi”, înregistrează o “scădere drastică a cotei de popularitate în Germania”, ca urmare a “ultimelor decizii luate în criza imigranţilor” care afectează Europa. "La începutul acestui an, Angela Merkel putea spune cu uşurinţă că este cel mai de succes politician din lume. Cancelarul german câştigase de trei ori alegerile şi era figura dominantă a scenei politice europene, cu o cotă de popularitate uriaşă în ţara sa. Însă, criza imigranţilor care afectează mai multe ţări din Europa, şi în special Germania, Ungaria, Grecia sau Turcia, are potenţialul de a genera finalul erei Merkel" a precizat The Financial Times.
Germania a anunţat că ar putea primi până la un milion de refugiaţi în acest an, iar “anxietatea populaţiei creşte”, deopotrivă cu “criticile formulate la adresa cancelarului german”, unele voci fiind “chiar din cadrul partidului condus de Merkel”. Potrivit The Financial Times, au apărut “speculaţii” în sensul că “Angela Merkel va fi nevoită să renunţe la funcţia sa” înainte de alegerile din 2017. "Chiar dacă Merkel îşi va duce la termen mandatul, probabilitatea ca aceasta să candideze pentru un al patrulea mandat, lucru care părea posibil acum câteva luni, pare că nu mai este de actualitate". Principalul motiv pentru care s-a ajuns în această situaţie este că “guvernul Germaniei a pierdut controlul în ceea ce priveşte criza imigranţilor”, deşi intenţiile Angelei Merkel, “de a le oferi sprijin refugiaţilor”, au fost lăudabile. "Deşi autorităţile au susţinut că vor putea face faţă crizei, panica s-a declanşat: costurile cresc, serviciile sociale scârţie, popularitatea cancelarului scade dramatic, iar extremismul mişcărilor de dreapta creşte”
. Cotidianul german Der Spiegel a scris că: “Germania este în aceste zile un loc în care oamenii se simt liberi să-şi exprime ura şi xenophobia”
.

REPUBLICA MOLDOVA: CRIZĂ PROFUNDĂ - SOCIALĂ, ECONOMICĂ, POLITICĂ - ŞI AMENINŢĂRI SECESIONISTE
Economia Republicii Moldova continuă să se afle în recesiune. Pentru a unsprezecea lună consecutiv, Indicele Compozit Anticipator, calculat lunar de Centrul Analitic Independent Expert-Grup se află sub nivelul 100, ceea ce demonstrează că economia se contractă. Experţii se aşteaptă la “o scădere cu 0,5% a Produsului Intern Brut în 2015 faţă de anul precedent, potrivit scenariului de bază”. Scenariul pesimist arată o contractare a economiei cu 2,5%. ”Principalele canale prin care se propagă criza economică sunt sectorul bancar, exporturile şi remiterile”
. Potrivit Expert-Grup, sectorul bancar este afectat din cauza crizei de credibilitate în urma fraudelor comise la cele trei bănci lichidate - Banca de Economii, Banca Socială şi Unibank - care este agravată de înăsprirea severă a politicii monetare. Reducerea consumului şi criza economică contribuie la acumularea activelor toxice în sistem. Pe cale de consecinţă, băncile au devenit mai precaute în materie de creditare şi, pe de altă parte, cererea pentru credite a scăzut. 
Dincolo de criza economică, de criza bugetară şi de problemele din sectorul bancar, “Republica Moldova se confruntă cu o criză fundamentală: criza profundă de ţară”. Perpetuarea acesteia riscă nu doar să submineze vectorul pro-european al Moldovei, dar “să ducă la falimentarea întregului sistem democratic de guvernare”
 a atenţionat Expert-Grup.
Propunere-soluţie pentru protestele de stradă: unirea cu România  

Unirea cu România a fost una dintre propunerile făcute de invitaţii la Forumul Public convocat, la mijlocul lunii octombrie într-o incercare de reconciliere naţională în contextul protestelor antiguvernamentale. Cu ocazia acestui eveniment, iniţiat de preşedintele Republicii Moldova, Nicolae Timofti, şeful Legislativului de la Chişinău, Andrian Candu, şi de premierul din epocă, Valeriu Streleţ cu scopul lansării unui dialog pentru semnarea Pactului pentru Moldova, “unii reprezentanţi ai societăţii civile, dar şi ai mediului politic, au adus in discuţie unirea cu România, ca o soluţie la situaţia actuală”
. 

Primarul oraşului Cimislia, democrat-liberalul Gheorghe Răilean, le-a cerut membrilor Platformei Demnitate şi Adevăr - aflată la originea protestelor - care au fost prezenţi la Forum să-şi clarifice poziţia faţă de unire. Potrivit lui Gheorghe Răilean, calea cea mai rapidă de integrare europeană este unirea cu România. "Putem să o luăm pe calea lungă, să întreprindem reforme riscante, sau sa o luam pe drumul scurt". 

Preşedintele Parlamentului de la Chişinău, Andrian Candu, a subliniat, în context, că subiectele mai importante - precum alegerea preşedintelui ţării prin vot direct sau unirea cu România - să facă obiectul unor referendumuri. "Poate e cazul să nu ne mai ascundem şi să punem pe masă această problemă, iar poporul să decidă dacă e cazul să vorbim de unire sau nu, cu toate consecinţele, şi să ne asumăm rezultatul" referendumului, a declarat Andrian Candu. La rândul său, scriitorul Nicolae Dabija a solicitat autorităţilor să examineze opţiunea de reunificare a Republicii Moldova cu România, întrucât, în opinia sa, "doar asta ne-ar mai putea salva şi ne-ar putea asigura un trai decent în spaţiul european"
.

Referitor la alegerea preşedintelui ţării prin vot direct, opinia cetăţenilor Republicii Moldova este fermă.  Potrivit unui sondaj de opinie realizat de International Republican Institute, “89% dintre moldoveni vor ca presedintele sa fie ales direct de catre popor”
.  Dintre cei intervievaţi, 7% nu s-au putut pronunţa asupra modalităţii alegerii preşedintelui. Doar 4% dintre repondenţi au declarat că vor ca preşedintele ţării să fie ales de Parlament. Moldova este republică parlamentara. 

Raportorul Parlamentului European pentru Republica Moldova, Petras Auštrevičius, a declarat că unirea este o problemă naţională, în privinţa căreia trebuie să decidă România şi Republica Moldova. „Moldova şi România trebuie să decidă. Sunt două naţiuni surori care au aceeaşi cultură şi istorie. Noi am fost divizaţi pe hartă cu pixul rosu de Josef Stalin. Stalin a separat Basarabia de restul României. Trebuie să corectăm evoluţiile istorice prin alegerea liberă a cetăţenilor”. Potrivit europarlamentarului, destinul României şi al Republicii Moldova este în Uniunea Europeană.  „Noi susţinem viitorul european al Moldovei. Iar destinul celor două ţări, Romania şi Moldova, este să trăiască împreună în Uniunea Europeană”
 a menţionat Petras Auštrevičius.

Fostul premier moldovean Vlad Filat, arestat pentru corupere pasivă şi trafic de influenţă  

Fostul premier al Republicii Moldova, Vlad Filat, a fost arestat pentru 30 de zile în urma unei decizii a Judecătoriei Buiucani. “Magistraţii moldoveni au admis, astfel, cererea procurorilor de la Centrul National Anticoruptie (CNA) de a-l menţine după gratii pe Vlad Filat înca 30 de zile, după ce fusese reţinut pentru 72 de ore”
. Vlad Filat a fost reţinut de procurorii CNA după ce Parlamentul Republicii Moldova a votat în favoarea ridicării imunităţii sale. Ulterior, procurorii au facut percheziţii la locuinţa lui Vlad Filat şi la sediul PLDM. 

Fostul premier moldovean este cercetat pentru implicarea în dispariţia unui miliard de euro din trei bănci moldoveneşti. Decizia instanţei a fost luată în lipsă, întrucât, în urma unei solicitări exprese depuse de acesta, liderul Partidului Liberal Democrat din Moldova (PLDM) nu a participat la proces. 

Avocatul fostului premier a precizat că Vlad Filat a depus o plângere penală împotriva lui Ilan Shor, primarul din Orhei, pe care l-a acuzat că a depus marturie mincinoasă împotriva sa. Ilan Shor este anchetat, la rândul său, pentru dispariţia miliardului de euro din bancile moldoveneşti. Vlad Filat a fost reţinut în urma unui autodenunţ al edilului şi omului de afaceri moldovean.

Premierul din epocă al Republicii Moldova, Valeriu Streleţ - care a preluat  conducerea Partidului Liberal Democrat - a calificat decizia Parlamentului de la Chişinău de a ridica imunitatea lui Vlad Filat drept "un spectacol bine regizat". "Acest spectacol bine regizat cu o sumedenie de încălcări procedurale este prea tare cusut cu aţă albă ca să fie credibil. Sunt sigur că Vlad Filat va reuşi să-şi probeze nevinovăţia". 

Valeriu Streleţ a fat asigurări că nu va părăsi guvernarea.  "Ţara va fi guvernată în strictă conformitate cu legea. (...) Sper că voi avea susţinerea colegilor" a afirmat el. Pe de altă parte, nu a exclus ca Procuratura Generală să-i deschidă dosare penale. "Nu am siguranţa că magii de la Procuratură nu-mi vor fabrica si mie un dosar"
 a declarat Valeriu Strelet. 

La rândul său, prim-vicepresedintele Partidului Liberal din Republica Moldova şi primarul Chişinăului, Dorin Chirtoaca, a afirmat că retinerea lui Vlad Filat pentru acte de corupţie deschide Cutia Pandorei, apreciind că trebuie să înceapă un "proces de purificare, un purgatoriu al clasei politice din Moldova". Dorin Chirtoaca a afirmat că "trebuie ridicată imunitatea parlamentară a mai multor deputaţi, despre care se ştie că au avut legătură cu Banca de Economii. Deputaţi de la cel putin trei formaţiuni ştiu eu: Partidul Liberal Democrat, Partidul Comuniştilor, Partidul Socialiştilor. Nu ştiu la Partidul Democrat dacă s-ar putea să fie dintre aceia care au beneficiat de credite, dar nu cunosc o persoană anume, la ceilalţi se ştie exact cine şi ce credite a luat". În opinia sa, "această horă a caracatiţei corupţiei în Parlamentul Republicii Moldova nu putea să dureze la nesfârşit. Trebuie să înceapă acelaşi proces de purificare, un purgatoriu al clasei politice din Moldova"
.

Denunţul aflat la baza reţinerii lui Vlad Filat

În autodenunţul său, omul de afaceri Ilan Shor - principal suspect in dosarul fraudelor de la Banca de Economii - le-a oferit procurorilor detalii despre felul în care Vlad Filat i-ar fi cerut mită. Procesul-verbal şi mărturia lui Ilan Shor cuprind zece pagini., 
Potrivit depoziţiilor din 13 octombrie, Ilan Shor a declarat că i-ar fi dat lui Filat 500.000 de dolari în numerar şi alte cadouri în valoare de 30.000 de dolari. Tranzacţia ar fi avut loc în cabinetul de serviciu al fostului premier. “Cei doi au ajuns la o înţelegere în sensul ca Ilan Shor să devină consul onorific al Republicii Moldova în Federaţia Rusă. Ulterior, Vlad Filat ar fi solicitat un milion de dolari de la Ilan Shor ca să-i susţină prin Hotărâri de guvern afacerile cu produse petroliere”
. Suma ar fi fost remisă în două etape, în cabinetul fostului premier din sediul Guvernului.

Potrivit lui Ilan Shor, “istoria cu Banca de Economii a început în anul 2011”. Omul de afaceri a declarat că Vlad Filat i-a adresat propunerea de a răscumpăra o serie de credite de la BEM "în sumă de circa un miliard de lei". "Auditorii mei au analizat creditele şi gajurile propuse şi au constatat că preţul lor real nu este mai mare de 80 de milioane lei. Evident, eu am refuzat. După asta, Filat a început să ma preseze" a afirmat Ilan Shor în autodenunţ. 

Primarul din Orhei a mai afirmat că fostul premier, Vlad Filat, ar fi încercat să-l convingă să cumpere activele neperformante de la BEM şi la începutul anului 2013. "A spus ca are mare nevoie de asta, fiindcă Ministerul lui de Finanţe gestiona banca şi făcuse o gaură de un miliard de lei. Filat mă convingea că dezvăluirea acestui fapt la TV şi pe Internet era unicul lucru care îl împiedica să devină unicul conducător în Moldova, iar răscumpărarea acestor credite va rezolva problema. El promitea că, dacă va deveni conducător, voi avea undă verde în republică în orice proiecte, iar dacă voi refuza, nu voi mai avea afaceri în Moldova"
 a precizat Ilan Shor. În baza declaraţiilor lui Ilan Shor, liderul liberal-democrat Vlad Filat a fost acuzat de corupere pasivă şi trafic de influenţă.
Moţiune de cenzură impotriva guvernului Streleţ

O moţiune de cenzură împotriva Cabinetului Streleţ a fost depusă la Parlamentul de la Chişinău în 22 octombrie. Moţiunea a fost semnată de 42 de deputaţi din Partidul Socialiştilor şi Partidul Comuniştilor. Deputatul PSRM, Igor Dodon, a anunţat că mai sunt necesare şase voturi pentru demiterea guvernului. Premierul moldovean din epocă, Valeriu Streleţ, a fost acuzat că "nu-şi îndeplineşte responsabilităţile şi s-a transformat în apărătorul lui Vlad Filat, după reţinerea acestuia în data de 15 octombrie"
. Pentru demiterea guvernului de la Chişinău sunt necesare 51 de voturi. 
Reprezentanţii Alianţei pentru Integrare Europeană-3 s-au reunit în şedinţă pentru a-şi coordona acţiunile în legătură cu moţiunea de cenzură. Alianţa pentru Integrare Europeană-3 (AIE-3) grupează Partidul Liberal Democrat (PLDM), condus de Valeriu Streleţ după arestarea lui Vlad Filat , Partidul Democrat (PD) condus de Marian Lupu, şi Partidul Liberal (PL), condus de Mihai Ghimpu. 
 După şedinţă, liberalii au declarat, fără echivoc, că nu vor susţine moţiunea. Liderul formaţiunii, Mihai Ghimpu, a afimat că “guvernul trebuie păstrat”, întrucât, ''în caz contrar, s-ar ajunge la haos în ţară'
'. 

La rândul său, Valeriu Streleţ, care a preluat conducerea Partidului Liberal Democrat (PLDM) după arestarea lui Vlad Filat, a afirmat că moţiunea de cenzură împotriva guvernului este neîntemeiată: ''Acuzaţiile sunt stupide şi lipsite de temei. Le-am spus partenerilor de coaliţie că trebuie să aibă încredere, premierul nu este o persoană coruptă. Voi prezenta un raport. Voi răspunde la acuzaţii cu probe, cifre, fapte''
 a declarat Valeriu Streleţ, cu precizarea că PLDM nu intenţionează să iasă din alianţa de guvernare. 

Liderul Partidului Democrat, Marian Lupu, a declarat că PLDM şantajează PD şi în aceste condiţii, nu a fost luată o decizie în legătură cu votul asupra moţiunii. Pe de altă parte, preşedintele Parlamentului, Andrian Candu, membru al aceluiaşi partid, a afirmat că ''alianţa proeuropeană merită o nouă şansă''
. Democraţii au apreciat, totodată, că este necesară o reformare a majorităţii parlamentare cu implicarea deputaţilor neafiliaţi - în fapt, trei deputaţi din ''grupul Leancă''. ''Astăzi constatăm că avem 50 de voturi în Parlament” din totalul de 101. “Ce facem cu 50 de deputaţi? Cum facem ca acest număr să depăşească 51? Problema numărul unu este reclădirea unei majorităţi parlamentare autentice, prin cooptarea neafiliaţilor, fiindcă fără aceste voturi tot ce vorbim înseamnă vorbe goale. În al doilea rând trebuie să ne concentrăm pe numărul de subiecte prioritare care ţin de viaţa oamenilor şi să renunţăm la şantaj''
 a afirmat Marian Lupu. 
Liderul Partidului Popular European din Moldova, Iurie Leancă, nu s-a pronunţat asupra  invitaţiei publice la dialog cu PLDM, PL şi PD. La sfârşitul lunii septembrie, Iurie Leancă declara că nu intenţionează să susţină guvernul Streleţ. ''Nişte disperaţi ne transmit prin intermediul presei mesaje că ar trebui să-i susţinem necondiţionat. Nu ne dorim nici o funcţie în actuala guvernare. Nu am solicitat şi nu vom accepta funcţii. Nu vom intra la guvernare într-o coaliţie negociată netransparent şi cu uşile închise. Dar dacă nu-i ajutăm să-şi păstreze scaunele, nu înseamnă că nu susţinem integrarea europeană''
 afirma Iurie Leancă, îndemnând guvernul Streleţ să demisioneze dacă nu are voturi pentru a se menţine la putere.  

Liderii protestatarilor din centrul Chişinăului considerau că guvernul Streleţ '”şi-a pierdut credibilitatea şi încrederea” poporului. ''Ar trebui să vină o alternativă politică imaculată, bazată pe transparenţă, integritate, profesionalism. Clasa politică de azi s-a dovedit a fi una antipopulară, care-şi fură cetăţenii, iar partide de genul celor conduse de Dodon”, liderul socialiştilor ”sau Usatîi”, liderul Partidului Nostru “nu vor decât să vină la putere şi să preia fluxurile financiare, să preia schemele. Iată de ce este nevoie de o altă clasă politică proeuropeană'
' a afirmat un lider al protestatarilor. 
Renato Usatîi a fost arestat la întoarcerea de la Moscova, fiind pus în libertate, după două zile, prin decizia unui judecător care, anterior, fusese consilier la cabinetul preşedintelui grupului parlamentar al Partidului Democrat. După eliberare, a fost purtat pe braţe de protestatarii proruşi din faţa Parlamentului. În legătură cu acest caz, preşedintele Centrului de Iniţiative şi Monitorizare a Autorităţilor Publice, avocatul Ion Dron, a susţinut că în Republica Moldova a fost creată o nouă alianţă, a lui Renato Usatîi şi Vlad Plahotniuc, care, în opinia sa ''va duce în scurt timp Moldova în careul banditesc al anilor '90''. ''Odată cu această alianţă vor veni în scurt timp intimidările, omorurile la comandă şi dispariţia unor oameni''
 a avertizat Ion Dron. 
Potrivit experţilor moldoveni, căderea guvernului Streleţ poate antrena, cu un grad mare de probabilitate, agravarea crizei social-economice şi de imagine a Republicii Moldova, iar relatiile financiare cu Fondul Monetar Internaţional, Banca Mondială şi Uniunea Europeană ar putea intra în blocaj. Liderii politici de la Chişinău se află într-o situaţie complicată, a apreciat expertul Roman Chircă. "În cazul în care se optează pentru un guvern de stânga, prorus, vom asista la blocarea tuturor relaţiilor financiare cu organismele internaţionale, fapt ce va arunca Republica Moldova într-o criză de proporţii. Schimbarea de putere va duce la blocarea reformelor, ieşirea din proiectul European (…) şi, cel mai probabil, încetarea de plăţi până la sfârşitul anului"
.
Guvernul de la Chişinău, demis 
Guvernul de la Chişunău, condus de Valeriu Streleţ, a fost demis în urma moţiunii de cenzură, în urma votului a. 65 de parlamentari.  Guvernul Streleţ, învestit la 30 iulie 2015 cu susţinerea unei coaliţii majoritare proeuropene, este al treilea pe care Republica Moldova l-a avut în acest an după Cabinetele conduse de Iurie Leancă şi Chiril Gaburici.
Acordul de constituire a Alianţei pentru Integrare Europeană poate fi considerat reziliat, a anunţat Partidul Liberal Democrat din Republica Moldova, după demiterea guvernului Streleţ. Partidul Democrat şi-a anunţat intenţia de a demara negocieri în vederea constituirii unei noi majorităţi pro-europene, liberalii şi parlamentarii neafiliaţi raspunzând favorabil la acest apel. Partidul Democrat, ai cărui reprezentanţi au votat alături de socialişti şi comunişti pentru demiterea guvernului condus de Valeriu Streleţ, a precizat că nu va crea alianţe de centru-stânga, pronunţându-se în favoarea unei noi majorităţi pro-europene. Liderul formaţiunii, Marian Lupu, a afimat că va lansa “invitaţia pentru iniţierea discuţiilor”. Liderul Partidului Liberal, Mihai Ghimpu, a declarat că nu există altă soluţie în afara reluării “discuţiilor pentru formarea unui nou guvern”. La rândul său, Iurie Leanca, liderul unui grup de deputaţi neafiliaţi, a apreciat drept necesară “reluarea discuţiilor pentru crearea unei majorităţi parlamentare”.

Partidul Democrat “a încălcat acordul de constituire a AIE”, iar “Partidul Liberal Democrat va decide cum va acţiona în continuare” a anunţat vicepreşedintele PLDM, Vadim Pistrinciuc. A menţionat că formaţiunea pe care o reprezintă va avea “anumite condiţii înainte de semnarea unui nou acord”. Alianţa pentru Integrare Europeană-III a fost creată la sfârşitul lunii iulie, fiind cea mai scurtă coaliţie de guvernare după 2009. Disputele în Alianţă s-au amplificat după ce liderul PLDM, Vlad Filat, a fost reţinut, fiind învinuit de corupţie şi trafic de influenţă. Negocierile pentru desemnarea noului premier şi pentru constituirea noii alianţe majoritare sunt dificile în condiţiile în care Partidul Liberal Democrat se consideră trădat de Partidul Democrat, aliatul său de guvernare, care a votat moţiunea de cenzură alături de socialiştii şi comuniştii din opoziţie. Partidul Liberal s-a abţinut de la vot, ceea ce nu a salvat guvernul.

Valeriu Streleţ a refuzat să asigure interimatul 
Valeriu Streleţ a declarat că nu doreşte să asigure interimatul funcţiei de prim-ministru şi îşi va depune demisia. Potrivit Constituţiei, după adoptarea moţiunii de cenzură de către Parlament, premierul în exerciţiu trebuie să-şi prezinte demisia şefului statului în cel mult trei zile. La rândul său, şeful statului trebuie să desemneze un nou prim-ministru după consultările cu partidele parlamentare. Până la depunerea jurământului de către noul guvern, Executivul în exerciţiu îndeplineşte doar funcţiile de administrare a treburilor publice. Constituţia Republicii Moldova prevede un termen-limită de trei luni pentru formarea noului guvern, din momentul comunicării demisiei premierului. 

Deşi nu susţine o alianţă cu PD, preşedintele PLDM, Valeriu Streleţ, a precizat că se va conforma deciziei partidului, dacă formaţiunea va decide altfel. "Aş prefera ca PD să-şi continue jocurile fără PLDM. Dar, vor decide colegii de partid, iar eu mă voi conforma. (…) Îmi dau seama că partidul va trece prin momente foarte grele, turbulenţe, presiuni". Pe de altă parte, Valeriu Streleţ consideră că partidul pe care îl reprezintă este vinovat de situaţia creată, întrucât  a facut prea multe concesii. "PLDM a comis multe greşeli când s-a constituit Alianţa” de Integrare Europeană “şi a cedat în privinţa multor lucruri în numele integrării europene. Acum, înţelegem că am greşit. Veneau europenii şi ne solicitau să facem coaliţie în numele europenizării" a afirmat, cu menţiunea că statul a fost, practice, "capturat"
 de PD în urma faptului că, la negocieri, Partidului Democrat i-a fost cedat controlul asupra Centrului Naţional Anticoruptie, Parchetului General şi Băncii Naţionale,.

Preşedintele Republicii Moldova, Nicolae Timofti, l-a desemnat pe vicepremierul liberal Gheorghe Brega în funcţia de premier interimar, după ce Valeriu Streleţ i-a prezentat  demisia guvernului. Nicolae Timofti a trebuit să aleagă un premier interimar dintre cei patru vicepremieri - Gheorghe Brega, Stephan Bride, Natalia Gherman şi Victor Osipov. "Am avut o discuţie cu Natalia Gherman şi cu Stephan Bride. Victor Osipov nu e în ţară. L-am ales pe domnul Brega. Dânsul va ocupa funcţia de prim-ministru interimar până la depunerea jurământului de către membrii noului guvern" a declarat preşedintele Nicolae Timofti. A subliniat că decizia îi aparţine. "Nimeni nu m-a presat să iau această decizie. Este decizia mea proprie".

La rândul său, premierul interimar a declarat că nu are planuri mari, susţinând  investirea cât mai grabnică a unui nou guvern, motiv pentru care a invitat la dialog liberal-democraţii. "Eu sper în maturitatea lor politică, îi cunosc pe mulţi din PLDM şi sper ca ei să revină în Alianţa pentru Integrare Europeană. Desigur, pot să pună anumite condiţii, dar altă soluţie nu există. Dacă PLDM nu revine, noi pierdem alianţa"
 a declarat Gheorghe Brega. 
Consultări tensionate pentru un nou guvern 
Partidul Socialiştilor din Republica Moldova a anunţat că nu va participa la consultările iniţiate de preşedintele Nicolae Timofti. Socialiştii au insistat asupra faptului că “unica soluţie pentru depăşirea crizei în care se află Republica Moldova sunt alegerile parlamentare anticipate”
, după cum se precizează într-un comunicat al formaţiunii conduse de Igor Dodon, informeaza Radio Chişinău.

Nicolae Timofti s-a întâlnit  cu liderii formaţiunilor proeuropene din fosta alianţă de guvernare - Partidul Liberal Democrat, Partidul Liberal, Partidul Democrat - cărora le-a cerut să ajungă la consensul necesar formării unui guvern proeuropean, conform voinţei majoritare a cetăţenilor, exprimată la alegerile parlamentare din decembrie 2014.

Apelul preşedintelui moldovean a intervenit în contextul în care Partidul Democrat a demarat consultări cu Partidul Comuniştilor, în timp ce liberal-democraţii au trecut în opoziţie, refuzând să participe la negocierile cu democraţii şi aliaţii acestora, iar liberalii conduşi de Mihai Ghimpu au respins posibilitatea participării la o alianţă de guvernare cu comuniştii.
Republica basarabeană Bugeac - adevăr sau diversiune?

Gruparea separatistă Rada populară a Basarabiei şi-a declarat intenţia de a forma "Republica Basarabeană Bugeac" în componenţa căreia secesioniştii vor să introducă raioanele Ismail, Tatarbunar, Tarutino, Reni, Arciz şi Beleaev din regiunea Odesa şi Autonomia Găgăuză. În acest sens, gruparea planifică organizarea unui referendum la care să invite observatori din partea Adunării Parlamentare a Consiliului Europei, a Uniunii Europene, a OSCE şi altor autorităţi internaţionale.

. 
Decizia formării Republicii Bugeac a fost aprobată la un congres al organului reprezentativ al etniilor Basarabiei în Ucraina, care a avut loc în oraşul Belgorod-Dnestrovski (Cetatea Albă). La reuniune au participat reprezentanţi din raioanelor ucrainene din sudul Basarabiei şi delegaţi din Autonomia Găgăuză. Aceştia “au votat o declaraţie în care susţin unirea Basarabiei ucrainene cu Găgăuzia şi formarea "Republicii Bugeac"”
.

În luna aprilie, 30 de activişti ai organizaţiei Rada Populară a Basarabiei au fost arestaţi la Odesa. Potrivit Ministerului ucrainean de Interne, “reţinerile au avut loc în urma unui miting în favoarea creării unei autonomii în componenţa Ucrainei”
.  Liderului organizaţiei, Dmitri Zatuliveter, este şi preşedintele Uniunii Transnistrenilor din Ucraina. Organizaţia reuneşte şapte etnii: bulgari, găgăuzi, ruşi, ucraineni, romi, moldoveni şi polonezi. 

Autorităţile de la Comrat şi Taraclia au luat poziţie faţă de crearea Republicii Basarabene Bugeac. „Scopul declarat al Radei Populare a Basarabiei reprezintă o provocare şi nu are nici o legătură cu situaţia social-politică actuală din Autonomia Găgăuză. Locuitorii Găgăuziei îşi văd viitorul în componenţa Republicii Moldova, stat suveran şi independent” a precizat Comitetul Executiv de la Comrat. „Informaţiile despre mişcarea separatistă Bugeac sunt de la început până la sfârşit fictive. Taraclia nu a fost niciodată parte a acestei „mişcări””
, a declarat primarul de Taraclia, Serghei Filipov.
Un fost angajat al Serviciului Vamal rusesc, Maxim Stepaniuc, a fost reţinut de SIS pe Aeroportul din Chişinău, sub acuzaţia că ar recruta susţinători ai înfiinţării Republicii Bugeac. „Această organizaţie este activă în sudul Republicii Moldova, în oraşele Taraclia şi Comrat”, a precizat procurorul Artur Sârcu. Tatăl fostului vameş rus reţinut la Chişinău este convins de nevinovăţia fiului său. Potrivit lui Leonid Stepaniuc, fiul său îşi vizita prietenii din Republica Moldova. „Fiul meu a fost arestat la Chişinău sub pretexte false, este aproape acuzat de lovitură de stat”
 a afirmat tatăl, confirmând că fiul său locuieşte în Vladivostok. 
UN SFERT DE VEAC DE LA REUNIFICAREA GERMANIEI

La 3 octombrie 2015 s-au împlinit 25 de ani de la momentul reunificării celor două Germanii. După 45 de ani de divizare, Berlinul a redevenit capitala Republicii Federale Germania, în baza Tratatului de reunificare semnat la 20 septembrie 1990. Obiectivul înscris în Legea Fundamentală a Republicii Federale Germania - adoptată de Consiliul Parlamentar la 23 mai 1949 - privind menţinerea unităţii naţionale şi statale a fost îndeplinit. Helmut Kohl, devenit cancelar federal la 1 octombrie 1982, a intrat, astfel, în istorie drept "cancelarul reunificării". 

Anterior, la 9 noiembrie 1989 a căzut Zidul Berlinului. Atunci s-au deschis, după o revoluţie paşnică, primele puncte de trecere a frontierei, pe linia care a divizat oraşul timp de 28 de ani. În numai 45 de minute după celebrul anunţ al lui Günter Schabowski, fost membru al biroului politic în Berlinul de Est, potrivit căruia cetăţenilor din RDG le era permis să călătorească liber în străinătate, 20.000 de oameni au trecut în Berlinul de Vest, la punctul de frontieră Bornholmer. La scurt timp, sute de mii de oameni din ambele părţi ale oraşului au făcut noapte albă, luând cu asalt Poarta Brandenburg.

Memento
Momentul reunificării celor două Germanii a fost precedat de o serie de evenimente demne de semnalat. În august 1989, mii de cetăţeni est-germani au trecut graniţa ungaro-austriacă, refugiindu-se la ambasadele RFG din Praga şi Budapesta. La jumătatea lunii august, numarul est-germanilor care părăsiseră Republica Democrată Germana se ridica la 66.000.

La 10 septembrie 1989, Ungaria a deschis graniţa cu Republica Democrată Germană, pentru a primi refugiaţi est-germani. Leipzig a devenit, la 23 octombrie, scena unor demonstraţii de masă, protestatarii cerând o schimbare politică reală. La 4 noiembrie 1989, peste un milion de persoane au demonstrat în Alexanderplatz din Berlinul de est.

La 7 noiembrie, guvernul Willy Stoph a demisionat. La 9 noiembrie 1989, a fost “deschis” Zidul Berlinului, simbolul Cortinei de Fier, iar în 13 noiembrie, la Dresda s-a constituit un nou govern - numit al înnoirii democratice - condus de Hans Modrow.

La primele alegeri libere pentru Camera Populară a Republicii Democrate Germane, partidele angajate în realizarea unităţii germane au obţinut trei sferturi din totalul voturilor. La 12 aprilie 1990, Lothar de Maizière - Uniunea Creştin-Democrată - a format un guvern de coaliţie, iar la 5 mai 1990 au început tratativele 2+4 privind reunificarea celor două Germanii.

Între 14-16 iulie a avut loc, în Caucaz, întâlnirea dintre preşedintele rus Mihail Gorbaciov şi cancelarul german Helmut Kohl. La 12 septembrie 1990 s-au încheiat tratativele 2+4. Puterile aliate în cel de Al Doilea Razboi Mondial - URSS, SUA, Marea Britanie, Franţa - au declarat că renunţă la drepturile speciale ce le reveniseră după capitularea Germaniei, la 8 mai 1945. Al 12-lea Bundestag, constituit în urma alegerilor din 2 decembrie 1990, a proclamat Berlinul drept sediu al administraţiei centrale. 

Brock: “reunificarea Germaniei, un fel de extindere informală a Uniunii Europene”

Potrivit lui Elmar Brok, fost membru al comisiei speciale înfiinţată de Parlamentul European pentru analizarea impactului reunificării, actual eurodeputat, “reunificarea Germaniei a fost, într-o oarecare măsură, un fel de extindere informală a Uniunii Europene”. “În Parlamentului European nimeni nu mai face distincţia între Germania de Vest și cea de Est”
. 

Elmar Brok a precizat că “Franţa nu prea credea, atunci, în reunificarea Germaniei. Încetul cu încetul, Mitterand s-a lăsat convins”. În 1990, Germania a fost de acord că Uniunea Europeană trebuie să devină o uniune politică - nu doar una economică, a afirmat Elmar Brock. ”Aceasta a fost obligaţia germanilor, ca ţară reunificată, să nu se împotrivească unei uniuni politice”
. 

Eurodeputatul Sylvia-Yvonne Kaufmann a declarat, la rândul său, că “viaţa mi-a fost schimbată din toate punctele de evdere de cădere Zidului Berlinului. Nu mi-aş fi imaginat că în doar câteva luni voi începe să lucrez în Parlamentul European. A fost o schimbare fantastică a sorţii”. Deputatul german Constanze Krehl a menţionat că  “Parlamentul European a fost una dintre primele instituţii care au sprijinit în mod clar procesul de reunificare, într-un mod paşnic. Acesta a fost primul pas către depăşirea divizării întregului continent”
.

Uniunea Sovietică şi SUA au fost favorabile reunificării Germaniei

„Germania de Est este un caz special”, declara Jacques Delors, preşedintele Comisiei Europene, în şedinţă plenară, în ianuarie 1990. "Există un loc pentru Germania de Est în cadrul Comunităţii Europene atât de dorit".  După discursul lui Jacques Delors, Comunitatea Europeană a început să se pregătească pentru reunificarea Germaniei. După o lună, Parlamentul a decis înfiinţarea unei comisii speciale dedicată acestui eveniment. Rolul Comisiei parlamentare viza modul în care trebuiau să se realizeze reunificarea şi aderarea la Comunitatea Europeană. 
Comisia specială a PE era prezidată de Gerardo Fernández Albor. Printre cei 20 de membri ai săi, comisia conţinea trei foşti miniştri de Externe, inclusiv fostul preşedinte al PE, Simone Veil. Social-democratului Alan John Donnelly i-a revenit sarcina de a întocmi un raport, în baza căruia s-a stabilit că RDG putea trimite 18 observatori, aleşi în mod democratic, în Parlamentul European până la alegerile din 1994. Raportul a fost adoptat în plenul Parlamentului European cu o majoritate de voturi net superioară celei care a ratificat Tratatul de unificare din Parlamentul german.

Dieter-Lebrecht Koch, fost observator RDG în momentul respectiv, a declarat că “reunificarea nu s-ar fi realizat fără aprobarea Parlamentului European”. La început, Franţa şi Anglia au urmărit cu scepticism forţele pro-unificare - în frunte cu fostul cancelar german Helmut Kohl, care, în decembrie 1989, redactase un plan în 10 puncte  prevăzând o reapropiere rapidă a celor două Germanii. În schimb, Uniunea Sovietică şi Statele Unite au semnalat că sunt pentru reîntregire. Potrivit lui Dieter Kastrop - diplomat care a participat la negocierile cu puterile aliate - “în URSS, forţele reticente  au acceptat, în ultimă instanţă, punctul de vedere al lui Gorbaciov care era în favoarea unificării”
. 

Probleme germane actuale
Germania se confruntă în prezent cu un val de violenţe şi xenofobie, cu precădere în rândul cetăţenilor fostei Germanii de est. Ministerul german de Interne estimează că, în 2014, din totalul infracţiunilor împotriva străinilor la nivel național, 47% au fost comise în regiunea de est, unde locuieşte doar 17% din populaţie. Într-o analiză apărută în The Washington Post se precizează “că această xenofobie specifică Germaniei de est nu a apărut odată cu reunificarea”, în 1990, în pofida miturilor contemporane “care învinovăţesc alchimia  întunecată a reîntregirii germane cauzată de dificultăţile economice şi creşterea vizibilităţii în afara ţării”
. 
Fostul cancelar Helmut Kohl a promis, înaintea unificării celor două Germanii, că regiunile estice se vor transforma în “ţinuturi înfloritoare”
. La a 25-a aniversare a reunificării Germaniei, un studiu intitulat, So geht die Einheit („Aşa se desfăşoară unitatea”) şi dat publicităṭii de Berlin Institut, specializat pe cercetări demografice şi dezvoltare, prezice că depăşirea totală a decalajelor actuale va fi imposibilă în următorii ani. Un sondaj citat în studiu relevă că aproximativ 50% dintre germanii chestionaṭi sunt de părere că, în momentul de faṭă, între Est şi Vest există mai multe deosebiri decât asemănări. Această opinie este predominantă în est. Părţi importante din economia RDG au dispărut la începutul anilor 1990.  Şomajul a atins 25% la un moment dat. În prezent, şomajul în landurile estice “depăşeşte cu puţin 10%”. Capacitatea economiei reprezintă două treimi din capacitatea celei din vest. Salariul mediu în est reprezintă două treimi faţă de cel din vest. 

Sectoarele unde nu se mai pot constata diferenṭe se află în domeniul învăṭământului şi în mediul ecologic. Divizarea a fost depăşită şi în ceea ce priveşte numărul de nou născuṭi. Divizarea continuă, însă, să fie resimṭită în ceea ce priveşte dezvoltarea demografică generală, puterea economică, bunuri acumulate, moşteniri şi agricultură. Estul este confruntat în prezent cu o scădere drastică a populaṭiei. Numărul locuitorilor din est a scăzut în anul 2013, faṭă de 1991, cu peste două milioane de persoane, arată autorii studiului. “Această situaṭie are repercusiuni asupra economiei şi, mai ales, asupra agriculturii. Numeroase localităṭi rurale se află în pragul colapsului demografic. Tinerii au plecat în vest, pe loc au rămas aproape numai oameni în vîrstă şi pensionari”
.

Partea de est a Germaniei, însă, se află comparativ cu vestul într-o situaṭie mai bună în ceea ce priveşte integrarea femeilor în activităţi lucrative şi îngrijirea copiilor mici în creşe. Studiul relevă că în Germania de Vest, 30% dintre femei sunt de părere că un copil preşcolar va avea de suportat consecinṭe negative dacă mamele lucrează şi nu se îngrijesc personal de copii lor. În est, doar 15% dintre femei împărtăşesc această concepṭie.

Divizarea se poate observa şi în ceea ce priveşte anumite păreri politice. Astfel, faṭă de anii precedenṭi s-a accentuat atitudinea de respingere a esticilor faṭă de aşezarea unor străini în regiuni „depopulate”. “Est-germanii nu cred că străinii stabiliṭi în Germania doresc să se integreze în societate”. Astfel se explică, potrivit studiului, şi faptul că idei şi concepṭii extremiste de dreapta sunt mai răspândite în est decât în vest. “În momentul de faṭă doar fiecare al doilea est-german este de acord cu primirea imigranţilor. În vest locuitorii dau dovadă de o mai mare toleranţă în acest domeniu sensibil, pronunţându-se într-o proporţie de două treimi pentru primirea şi stabilirea unor imigranţi în Germania”. Studiul se încheie cu un interviu luat fostului cancelar german, Helmut Schmidt. Acesta consideră că uniunea monetară a fost o „greşeală catastrofală”. Referindu-se indirect la promisiunea succesorului său, Helmut Kohl, Schmidt este de părere că uneori „răspândirea de optimism” din partea politicii “este binevenită pentru a aplana  anumite probleme previzibile”
.
Pentru mulţi germani, “abordarea repetată a subiectului fostului regim est-german a devenit plictisitoare”. Jumătate din cetăţenii Germaniei refuză să manifeste interes faţă de trecutul RDG, potrivit unui sondaj realizat de Infratest dimap, la cererea Fundaţiei Federale pentru Cercetarea Dictaturii Comuniste. Aproximativ 60% dintre cei intervievaţi sunt de părere că Germania trebuie să privească înainte - RDG făcând parte, în opinia acestora, dintr-o istorie destul de îndepărată. Doar 69% dintre participanţii la cercetare ştiau că revoluţia paşnică a avut loc la Berlin în noaptea dintre 9/10 noiembrie 1989.  Doar 38% dintre germani vor să afle mai multe despre regimul totalitar din fosta Germanie de Est. Cu toate acestea, 81% sunt de acord că subiectul trebuie studiat în şcoli. Pe de altă parte, un sondaj realizat de Das Statistik-Portal a relevat că “37% dintre cetăţenii fostei RDG, cu vârste cuprinse între 35-50 de ani, ar prefera să trăiască în Germania de Est - nu în cea actual”
.
Merkel: “când avem în faţă o sarcină importantă, putem să reuşim”

Principalele ceremonii destinate marcării unui sfert de veac de la reunificarea Germaniei s-au desfăşurat la Frankfurt, unde au avut loc concerte de muzică şi evenimente culturale. La evenimente au participat reprezentanţii Guvernului federal şi cei ai landurilor, preşedintele ţării şi invitaţi străini. Cancelarul Angela Merkel şi-a felicitat conaţionalii cu ocazia aniversării a 25 de ani de la reunificarea ţării şi a atenţionat opinia publică asupra problemei imigranţilor. ”Ne confruntăm cu provocări mari. Problema refugiaţilor ne preocupă în mod special în aceste zile, iat Germania nu o poate rezolva singură. Doar împreună cu toate ţările europene, prin împărţirea corectă a responsabilităţilor cu toată lumea, putem trece peste această criză”
 a subliniat Angela Merkel.
Cancelarul german a invocat “sentimentul general” care domina Germania în momentul reunificării, afirmând că acesta poate ajuta, astăzi, ţara să facă faţă  provocării reprezentate de integrarea refugiaţilor. „Atunci am arătat urmatorul fapt: confruntaţi cu o anumită evoluţie a lucrurilor, am avut forţa de a o gestiona” a menţionat Angela Merkel, cu precizarea că integrarea imigranţilor care ajung în număr mare în Germania va presupune eforturi semnificative. „Cred că putem să ne amintim acest sentiment general. Când avem în faţă o sarcină importantă, putem să reuşim”. Este ceea ce fac „numeroşi oameni care, astăzi, sunt angajaţi în această cauză. Se ocupă de sarcină având în minte  ideea: vrem să reuşim şi putem să reuşim”
.
În discursul rostit la Frankfurt, la ceremoniile care au marcat 25 de ani de la reunificarea Germaniei, Joachim Gauck a subliniat faptul că soluţia la problema refugiaţilor este una europeană, menţionând nevoia de a combate cauzele imigraţiei pentru a stăvili afluxul de imigranţi. „Nu putem să ne păstrăm deschiderea din prezent dacă nu decidem cu toţii în favoarea unei mai bune securităţi a frontierelor externe europene“ a afirmat Joachim Gauck, atrăgând atenţia că posibilităţile Germaniei de a ajuta „sunt limitate“. „La fel ca în 1990, ne aşteaptă pe toţi o provocare, care va afecta generaţii întregi, însă, spre deosebire de situaţia din acel an, acum, imigranţii trebuie să trăiască împreună cu cei cu care nu au mai fost uniţi până în prezent“ a declarat preşedintele german, cu aluzie la respectarea de către imigranţi a valorilor europene. „Germania de Est şi de Vest vorbeau aceeaşi limbă, se raportau la aceeaşi cultură şi la aceeaşi istorie“, a continuat Joachim Gauck. „Însă, acum avem de parcurs distanţe imense într-un stat care s-a transformat într-o ţară de imigranţi, căreia îi aparţin persoane de religii, culoare a pielii şi culturi diferite“.  Preşedintele german a insistat asupra faptului că imigranţii trebuie să accepte valorile europene în procesul de integrare în Germania - valori precum libertatea, drepturile omului, statul de drept şi democraţia, care erau “extrem de populare în fosta Republică Democrată Germană şi în alte ţări din fostul bloc sovietic”
.  

Steinmeier: “furtunile de azi nu pot distruge ce am clădit împeună”

Ministrul german de Externe, Frank-Walter Steinmeier, a transmis un mesaj cu ocazia a 25 de ani de la reunificarea Germaniei. „Data de 3 octombrie 2015 reprezintă pentru noi, germanii, un prilej de sărbătoare, dar şi un moment în care reflectăm, recunoscători, asupra trecutului. Acum 40 de ani, la semnarea Actului final de la Helsinki, noi, germanii, alături de vecinii noştri, întrevedeam începutul unei noi ere în relaţiile europene. Cu toţii speram în stabilitate şi pace. Procesul detensionării relaţiilor dintre Est şi Vest avea să netezească drumul depăşirii Războiului Rece. Suntem profund recunoscători pentru încrederea acordată la acea vreme Germaniei de către vecinii şi partenerii noştri. Doar graţie acestei încrederi şi a acordului de care am beneficiat din partea acestora, ţara noastră a reuşit să depăşească diviziunea, şi statele europene au reuşit să se dezvolte şi să se apropie între ele. Le suntem recunoscători acelor oameni curajoşi din RDG şi din Europa de Est care, din dorinţa lor de libertate şi prin acţiunile lor, dând dovadă de mare curaj civic, au determinat căderea zidurilor”, 

Potrivit şefului diplomaţiei germane, deşi reunificarea germană de acum 25 de ani era asociată cu speranţa într-un viitor paşnic şi stabil, „situaţia la care asistăm astăzi constă, însă, în numeroase crize şi conflicte care, în termeni de intensitate şi complexitate, par, din perspectiva unei persoane din generaţia mea, fără precedent”. Acesta aminteşte de miile de oameni forţaţi de „război, teroare şi violenţa din Orientul Apropiat până în zona Sahel” să ia drumul pribegiei 

Oficialul de la Berlin s-a arătat, totuşi, optimist în ceea ce priveşte securitatea în Europa. „Furtunile de astăzi nu pot distruge tot ceea ce am clădit împreună ani de-a rândul - mai précis, viziunea unei ordini paşnice în Europa şi în afara graniţelor sale, bazată pe dialog, încredere şi securitate. Aceasta va fi busola după care Germania se va ghida când, în anul 2016, vom prelua preşedinţia Organizaţiei pentru Securitate şi Cooperare în Europa”. Germaniei îi revine “responsabilitatea de a contribui la crearea unei viitoare ordini internaţionale” a menţionat Frank-Walter Steinmeier în mesaj. „În acest context, un lucru este limpede pentru noi, anume că poate exista doar un singur cadru realist şi legitim pentru politica noastră - respectiv, unitatea europeană. După două războaie mondiale şi după diviziunea Germaniei este unicul răspuns convingător la modul în care este organizată politica în inima Europei”
 a concluzionat ministrul de Externe de la Berlin.
Putin: Rusia şi Germania trebuie să se ferească de o înstrăinare reciprocă

Germania şi Rusia trebuie să se asigure că vor avea şi în viitor o relaţie apropiată, în condiţiile “actualei situaţii internaţionale complicate” a precizat preşedintele rus, Vladimir Putin, într-o telegramă de felicitare adresată cancelarului german Angela Merkel şi preşedintelui Joachim Gauck, cu ocazia împlinirii a 25 de ani de la reunificarea Germaniei. Fără să se refere la “puncte fierbinţi” precum Ucraina şi Siria - subiecte legat de care cele două ţări au avut, deseori, abordări diferite, pe fondul intensificării tensiunilor - liderul de la Kremlin a precizat că Rusia şi Germania trebuie să se ferească de o “înstrăinare reciprocă”. În schimb, trebuie “să apere potenţialul pozitiv” dintre ele. “Unificarea Germaniei, acum un sfert de veac, a însemnat sfârşitul războiului rece în Europa şi a deschis un nou capitol în istoria relaţiilor noastre”
 a mai afirmat Vladimir Putin.

VARIA
ATENTAT ÎN SINAI REVENDICAT DE STATUL ISLAMIC:

UN AVION RUS A EXLODAT ÎN AER
Un avion aparţinând companiei aeriene ruse Kogalîmavia, care avea la bord 217 pasageri - dintre care 17 copii - şi şapte membri ai echipajului s-a prăbuşit la scurt timp după decolarea din Sharm el-Sheikh, în apropiere de Nekhel, într-o zonă din nordul Peninsulei Sinai, unde Egiptul se confruntă cu insurgenţa islamistă. Toţi cei aflaţi la bord erau cetăţeni ruşi. Nu au existat supravieţuitori. Avionul se îndrepta către Sankt Petersburg, unde ar fi trebuit să aterizeze pe aeroportul Pulkovo. Premierului egiptean, Sherif Ismail, “şi-a anulat vizitele programate şi a înfiinţat un comitet de criză la nivelul Cabinetului, pentru a gestiona situaţia”
.

Preşedintele Vladimir Putin “a ordonat ministrului rus pentru situaţii de urgenţă, Vladimir Pucikov, să trimită în Egipt, în acord cu partea egipteană, avioane ale ministerului pe care îl conduce pentru cercetări la locul unde s-a prăbuşit aparatul  companiei aviatice ruse Kogalâmavia, în peninsula Sinai”
 a anunţat serviciul de presă al Kremlinului. În Rusia, drapelele au fost coborâte în bernă la clădirile oficiale, iar posturilor de televiziune li s-a cerut să anuleze programele de divertisment. O sursă din cadrul autorităţii aviatice ruse - Rosaviaţia - a precizat că avionul a dispărut de pe ecranele radarelor la 23 de minute după decolare. "Dezmembrarea a avut loc în aer şi fragmentele s-au împrăştiat pe o suprafaţă mare de circa 20 de kilometri pătraţi"
 a declarat Viktor Sorotchenko, directorul Comitetului Interguvernamental pentru Aviaţie din Rusia (MAK).  
Statul Islamic a revendicat doborârea aeronavei. În fapt, este vorba de ramura egipteană a grupării jihadiste  „Soldaţii Califatului au reuşit să doboare un avion rus în provincia Sinai. Transporta peste 220 de cruciaţi şi toţi au murit”
 a afirmat gruparea teroristă într-un comunicat, cu precizarea că acţiunea a fost motivată de intervenţia Rusiei în Siria. Publicaţia de propagandă a Statului Islamic, Dabiq, a postat pe site-ul său fotografia a ceea ce susţine a fi bomba improvizată care a doborât avionul companiei ruse. Revista a mai publicat o fotografie cu paşapoarte ce au aparţinut unor pasageri ruşi, "obţinute de mujahedini"
. 

Bomba ar fi fost amplasată sub scaunul unui pasager, lângă fereastră. “Când a fost detonată, a distrus acea bucată a avionului, cabina s-a depresurizat"
. Autorităţile egiptene au reţinut 17 persoane, suspectând  că printre acestea s-ar afla complici ai teroriştilor care i-ar fi ajutat să amplaseze bomba la bordul avionului. 

Moscova a confirmat atentatul


Experţii ruşi au analizat dispozitivul explozibil folosit pentru producerea atentatului la bordul avionului aparţinând Companiei Kogalîmavia, doborât în Peninsula Sinai. În urma anchetei s-a stabilit că dispozitivul era identic cu cele folosite în atentatele din 1999, când teroriştii au comis o serie de atentate la Moscova, Buinaksk şi Volgodonsk. 

Potrivit concluziilor anchetei, “construcţia dispozitivului explozibil se baza pe un dispozitiv artizanal şi un detonator electric, declanşat de la distanţă, similar cu cel folosit de teroristul Hattab în exploziile declanşate în mai multe clădiri din Moscova, în 1999”
. Deosebirea între aceste dispozitive este capacitatea de detonare. În plus, în loc de ceas, teroriştii au folosit, acum, o microschemă de dimensiunea unei monede de zece kopeici. Se presupune că dispozitivul explozibil a fost amplasat la bordul aeronavei de un angajat al aeroportului Sharm el-Sheikh. Bomba a ajuns la bord, împreună cu alimentele destinate pasagerilor sau cu bagajele călătorilor. În cazul în care cursa aeriană ar fi avut întârziere, explozia s-ar fi putut declanşa pe pista de aterizare-decolare a aeroportului Sharm el-Sheikh.
Analiza celor două cutii negre ale avionului aparţinând companiei ruse Kogalâmavia a relevat caracterul “brusc” şi “brutal” al evenimentului care a provocat intrarea aeronavei în picaj. Potrivit informaţiilor relevate de cutiile negre, totul s-a desfăşurat normal atât în privinţa instrumentelor cât şi a discuţilor dintre piloţi până în minutul 24 al zborului, “când firul ambelor cutii negre s-a întrerupt” fapt care indică “o decompresie explozivă bruscă”. Fotografiile cu resturile avionului “sugerează o multitudine de impacturi provocate de o forţă care a acţionat dinspre interiorul fuselajului”
. De asemenea, analiza cutiilor negre indică faptul că avionul nu a fost lovit din exterior, iar pilotul nu a lansat un apel SOS înainte ca aparatul să dispară de pe radar. Directorul general al companiei aeriene Kogalîmavia, Aleksandr Smirnov, a declarat că avionul “se afla într-o stare tehnică excelentă” excluzându-se “orice defecţiune tehnică sau eroare de pilotaj”
. 

Prăbuşirea avionului în Peninsula Sinai a fost un atac terorist, a precizat directorul FSB, Aleksandr Bornikov, cu menţiunea că au fost identificate urme ale unei substanţe explozive de fabricaţie străină printre rămăşiţele găsite la locul prăbuşirii aparatului de zbor şi pe unele obiecte ale pasagerilor. “Putem spune fără urmă de îndoială că a fost un act terorist. În timpul zborului a explodat un dispozitiv exploziv cu o putere echivalentă a 1 kg de TNT. Drept rezultat, avionul s-a dezintegrat în aer”
. Centrul de relaţii cu publicul al Serviciului Federal de Securitate - FSB  a anunţat că “pentru furnizarea de informaţii de natură să ducă la reţinerea atacatorilor va fi achitată o recompensă de 50 de milioane dolari”
 

În urma confirmării atentatului, experţii consideră că strategia de luptă împotriva terorismului trebui modificată. „Dacă au acţionat, acest lucru ridică o serie de preocupări în ceea ce priveşte capacităţile şi aria lor de acoperie. Nu vorbim aici de un singur aeroport, ci de zeci de aeroporturi la care ar putea avea acces fie prin infiltrarea unui militant de-al lor, fie prin mituirea unuia dintre angajaţii aeroportului”
 a afirmat John Pistole, fost administrator al Agenţiei americane pentru siguranţa transportului. 

Memento

 
În 4 septembrie 1999 a avut loc un atentat terorist în oraşul Buinaksk, Republica Daghestan, soldat cu 64 de morţi. Un al doilea atentat a fost zădărnicit la Buinaksk şi un altul în oraşul rusesc Reazan. 
În noaptea de 9 septembrie, la Moscova, a fost aruncat în aer un imobil cu două nivele, situat pe Strada Gurianov. Explozia s-a soldat cu moartea a 94 de persoane şi rănirea altor 164 de persoane. 
Un alt atentat a avut loc la Moscova în 13 septembrie, pe Strada Kaşirka, soldat cu 119 morţi - printre 12 copii. Pe Strada Borisovskie Prudî din Moscova a fost depistat un depozit de material explozibil.

Putin: “Vom găsi criminalii oriunde s-ar ascunde şi-i vom pedepsi”
Vladimir Putin a declarat, ferm, că responsabilii pentru doborârea avionului vor fi găsiţi şi pedepsiţi "Categoric vom afla cine este vinovat. O să-i căutăm peste tot, indiferent unde s-ar ascunde. O să-i găsim în orice colţ al planetei şi-i vom pedepsi". “Uciderea cetăţenilor noştri în Sinai reprezintă o crimă dintre cele mai sângeroase. Noi nu vom şterge lacrimile din sufletele şi inimile noastre, aceasta va rămâne cu noi pentru totdeauna. Dar aceasta nu ne va împiedica să-i găsim şi să-i pedepsim pe criminali”. În context, preşedintele Rusiei a cerut intensificarea atacurilor aeriene ale aviaţiei ruse în Siria. “Operaţiunea noastră militară în Siria trebuie nu doar să continue, dar este necesar să fie intensificată astfel încât infractorii să poată înţelege că pedeapsa este inevitabilă”
. Serviciile secrete ruse au început să pună în aplicare ordinul dat de preşedintele Vladimir Putin, de a-i găsi pe autorii atentatului, a precizat Dmitri Peskov, purtătorul de cuvânt al Kremlinului.
Uciderea cetăţenilor ruşi în Peninsula Sinai echivalează cu un atac asupra Rusiei, a declarat  ministrul rus de Externe, Serghei Lavrov. “În ceea ce priveşte acţiunile noastre” de căutare şi pedepsire a celor responsabili de atacul terorist, “aşa cum a subliniat şi preşedintele Vladimir Putin, acestea se vor baza pe articolul 51 din Statutul ONU, articol care stipulează dreptul oricărui stat la autoapărare colectivă sau individuală în cazul unui atac asupra sa” a subliniat şeful diplomaţiei ruse. Ministrul rus de Externe a menţionat că “dreptul la autoapărare va fi pus în aplicare prin toate mijloacele disponibile - atât politic, cât şi militar, pe linia serviciilor speciale, de informaţii” - întrucât. “atentatul terorist din Peninsula Sinai a fost un atac asupra cetăţenilor ruşi, echivalent cu un atac asupra statului rus”
. 

ALEGERI ÎN EUROPA. EUROSCEPTICII CÂŞTIGĂ TEREN

Portugalia: dreapta a câştigat alegerile legislative, fără majoritate absolută
Coaliţia guvernamentală de centru-dreapta din Portugalia a câştigat alegerile legislative, considerate un test pentru măsurile sale dure de austeritate, dar eşecul său de a obţine majoritatea este de natură să genereze instabilitate politică. Reuters   Premierul Pedro Passos Coelho va fi reales după ce a impus măsuri dure de austeritate, în urma unui acord de finanţare internaţională, semnat după declanşarea crizei datoriilor în 2009.
Coaliţia de guvernământ a obţinut 38,5% din sufragii, în timp ce socialiştii conduşi de Antonio Costa au fost creditaţi cu 32,4%. Passos Coelho a declarat că este pregătit să formeze un nou guvern, cu menţiunea că ar putea fi nevoit să facă unele compromisuri asupra politicilor. "Interpretăm rezultatele cu multă umilinţă. Nu am reuşit să obţinem majoritatea în Parlament"
 a afirmat. Coaliţia guvernamentală a obţinut  107 de mandate din cele 230 din Parlament - sub cele 116 necesare pentru o majoritate. Alianţa partidelor de stânga detine 50,7% din locurile din Parlament – respectiv 122 de mandate.  . Antonio Barroso, vicepreşedinte senior la firma londoneză de consultanţă Teneo Intelligence, a declarat că instabilitatea politică ar urma să crească. "Rezultatul bun al Blocului de Stânga va forţa socialiştii să-şi înăsprească poziţia faţă de Guvern, ceea ce nu e un semn bun pentru stabilitatea politică pe termen mediu", a apreciat Barroso. Primele obstacole pot apărea odată cu prezentarea bugetului pe 2016. Coaliţia lui Passos Coelho a mărit taxele şi a redus cheltuielile publice, dar a argumentat în timpul campaniei că ţara începe să vadă rezultatele austerităţii, cu o revenire treptată la creştere economică după trei ani de recesiune.

Impas politic 

Opoziţia socialistă portugheză a precizat că va răsturna guvernul minoritar de centru-dreapta cu o moţiune de încredere, acuzându-l pe şeful statului lusitan că a creat ”o criză politică inutilă”
 prin desemnarea lui Pedro Passos Coelho pentru funcția de premier. Coelho a fost numit premier. Nominalizarea sa a declanşat o confrunare cu principala forţă de opoziție. Socialiştii încearcă să-şi formeze propria coaliţie guvernamentală împreună cu partidele de stânga care au ca obiectiv stoparea politicilor de austeritate adoptate în ultimii patru ani de puterea de centru-dreapta.

Socialiştii, care s-au plasat pe locul doi la alegeri - cu 32,3% din voturi - au revendicat postul de premier pentru liderul Antonio Costa. Ei au contat pe susţinerea stângii antiliberale, alianţă de natură să asigure o majoritate parlamentară. Partidul Socialist a susţinut într-un comunicat că este “în măsură să propună o alternativă de guvernare coerentă, stabilă şi durabilă”. Potrivit aceluiaşi document ”comisia politică îl mandatează pe secretarul general” Antonio Costa “să continue negocierile şi să ajungă la un acord”
 cu Blocul de stânga, cu Partidul Comunist şi cu Verzii.  Catarina Martins, purtătoarea de cuvânt a Blocului de Stânga, a declarat că "astăzi, este sfârşitul guvernului condus de Passos Coelho, deoarece nu mai are susţinerea Parlamentului şi există o altă soluţie pentru a guverna, care poate fi alternativa de care ţara are nevoie"
. 

În pofida refuzului socialiştilor de a da o şansă unui guvern de dreapta, preşedintele Anibal Cavaco Silva l-a numit în fruntea Executivului pe Passos Coelho. ”L-am desemnat pe Passos Coelho în funcţia de premier, deoarece este liderul coaliţiei care a câştigat alegerile din 4 octombrie”. ”Este datoria mea, în cadrul prerogativelor constituţionale, să fac tot ce este posibil pentru a preveni transmiterea unor semnale false instituţiilor financiare, investitorilor şi pietelor” a declarat şeful statului. The Telegraph a rezumat situaţia.  “Pentru prima dată de la crearea Uniunii Monetare, un stat membru interzice în mod explicit accesul la guvernare a unui partid eurosceptic în numele interesului naţional”
.
”Decizia va face ca ţara să piardă mult timp, deoarecere cel care va fi numit premier va fi inevitabil răsturnat de Parlament”, a reacţionat deputatul socialist Joao Soares. ”Portugalia pare să intre într-o perioadă de inceritudine, iar ritmul reformelor riscă să încetinească”
 a avertizat Jésus Castillo, economist la banca Natixis. 
În noul Parlament, coaliţia de dreapta va avea 107 mandate, dintr-un total de 230, în timp ce stânga are 122, suficient pentru a demite guvernul. Dacă Executivul cade la vot, preşedintele Anibal Cavaco Silva ar trebui să-l desemneze pe şeful Partidului Socialist pentru funcţia de premier. Şeful statului a criticat eventualitatea formării unui guvern cu ajutorul partidelor de stânga. Preşedintele are posibilitatea să refuze formarea unui cabinet de stânga şi să îl menţină pe Passos Coelho în fruntea Executivului pentru a gestiona afacerile curente. Acesta ar avea puteri limitate, mai ales în domeniul bugetar. Impasul politic ar putea dura până în vara anului viiitor. Potrivit Constituţiei portugheze, un Parlament nou ales poate fi dizolvat doar la şase luni după ce şi-a intrat în atribuţii.
”O coaliţie între socialişti şi Podemos locali va fi foarte negativă”
 a apreciat premierul spaniol Mariano Rajoy. La rândul său, cancelarul german, Angela Merkel, şi-a exprimat speranţa că Passos Coelho va reuşi să formeze un guvern. Declaraţiile au venit în contextul în care liderul socialist Antonio Costa a precizat că angajamentele internaţionale ale Portugaliei nu vor fi reevaluate, dând asigurări că aliaţii săi au fost de acord să renunţe la unele revendicări, în special la poziţiile deosebit de critice pe care le-au avut până acum la adresa Europei.
Elveţia: dreapta populistă, progres spectaculos la alegerile legislative

Un partid politic conservator elveţian cu vederi anti-imigraţioniste a obţinut cele mai multe voturi din istoria sa la alegerile parlamentare din 18 octombrie. Formaţiunea populistă Partidul Elveţian al Poporului (UDC), cunoscut pentru opoziţia faţă de imigraţie, Uniunea Europeană şi Islam, a câştigat 65 din cele 200 de locuri ale Camerei inferioare a Parlamentului elveţian. „Trebuie să facem Europa mai puţin atrăgătoare şi să transmitem un semnal că nu putem acorda azil aici, nici măcar refugiaţilor de război”
 a declarat liderul UDC, Toni Brunner.  Coroborate cu performanţa electorală a Partidului Liberal, de centru-dreapta, rezultatele alegerilor indică o deplasare spre dreapta a centrului de greutate al puterii în Elveţia. Succesul UDC, împreună cu scorul obţinut de partidul liberal PLR, pro-afacerişti, i-a făcut pe comentatorii politici să vorbească despre un “Rechtsrutsch”
 - mutare la dreapta - în politica elveţiană. 
Temerile privind numărul mare de imigranţi care se îndreaptă spre Europa au dominat alegerile parlamentare din Elveţia. “Oamenii au votat ghidaţi de frică” a afirmat candidata socialistă, Rebecca Ruiz, precizând că tema refugiaţilor şi imigraţia, favorită UDC, a fost “din păcate, foarte dominantă în campanile”
. Socialiştii, cel de al doilea partid ca mărime din Elveţia, va avea 43 de locuri în noul Legislativ. Participarea la vot a fost de 48%. 

Bulgaria: Partidul GERB, de centru dreapta, victorie în alegerile locale

Partidul GERB, de centru dreapta, aflat la guvernare în Bulgaria, şi-a asigurat o victorie confortabilă în alegerile locale, scorul obţinut fiind de natură să consolideze stabilitatea coaliţiei la putere. Formaţiunea GERB a premierului Boiko Borisov a obținut 34,5% din voturile exprimate la nivel naţional, în creştere faţă de scorul de 32,7% de la alegerile parlamentare de anul trecut. GERB, care a promis reforme pentru a stimula creșterea economică, dar a întreprins puţine măsuri pentru a combate corupţia endemică în sistemul de justiţie, a câştigat majoritatea locurilor de primary şi de consilieri locali în principalele oraşe. Candidaţii săi au fost realeşi în Sofia, Varna şi Burgas, dar şi la Stara Zagora, Veliko Târnovo şi Blagoevgrad. 

Partidul Socialist Bulgar (BSP), principala formaţiune politocă de opoziţie, a obţinut 17,2% din voturi. Blocului Reformist, partener de coaliţie al GERB, i-au revenit 9,1% din opţiuni. 

Referendum pentru votul electronic 

Un referendum pe tema votului electronic s-a desfăşurat în Bulgaria, paralel cu alegerile locale. Rezultatul nu a fost suficient pentru ca decizia introducerii acestei modalităţi de a vota să devină lege. Dar, având în vedere că s-a prezentat la urne peste 20% din electorat, Parlamentul nu poate ocoli dezbaterea despre votul electronic.
În ziua referendumului hackerii au atacat serverele Comisiei Electorale,  Ministerului de Interne şi altor instituţii implicate în procesul electoral. A fost relansată, astfel, dezbaterea despre protejarea votului electronic în faţa atacurilor cibernetice.

Polonia: Dreapta eurosceptică obţine majoritatea absolută în Parlament

Dreapta poloneză şi-a consolidat poziţia în stat, alegătorii oferind majoritatea parlamentară absolută Partidului Lege şi Dreptate (PiS), “o formaţiune eurosceptică, care se pronunţă împotriva imigranţilor, procupată de bunăstarea familiilor şi care a militat în campanie pentru interzicerea avorturilor şi a fertilizării in-vitro”
. Conservatorii catolici eurosceptici, formaţiunea Lege si Justitie (PiS) - partidul lui Jaroslaw Kaczynski, fratele geamăn al fostului preşedinte polonez - au castigat alegerile parlamentare din Polonia, cu 37,58% din sufragii. Liberalii centrişti, Platforma Civică a premierului Ewa Kopacz, au obtinut 24,09% din voturi - 133 de locuri - iar mişcarea rockerului Pawel Kukiz este pe locul trei cu 8,81% - 44 de mandate. Partidul Nowoczesna (Modern) al neoliberalului Ryszard Petru are 22 de mandate, iar Partidul ţărănesc, PSL, a dobândit 18 mandate.  Stânga este  absentă din Parlament. Polonia va fi guvernată pentru prima oară în ultimul sfert de secol de o singură formaţiune. 
Procentajul  obţinut în alegerile parlamentare oferă PiS 242 de locuri dintre cele 460 ale Seim-ului - Camera parlamentară inferioară - ceea ce echivalează cu faptul că partidul poate prelua singur guvernarea iar Beata Szydło, va prelua funcţia de prim-ministru. Neîncrezător în relaţia cu UE şi cu Germania, Partidul Lege şi Dreptate militează pentru control suveran în interiorul graniţelor şi crede că în relaţia cu Rusia este nevoie de o poziţie mai fermă a NATO. Partidul a promis în campanie să crească fiscalitatea pentru băncile străine, să reducă vârsta de pensionare şi să încurajeze consumul. Premierul nominalizat, Beata Szydło, a anunţat în campanie că este împotriva cotelor obligatorii impuse de UE în criza imigranţilor.
Preluarea guvernării de PiS şi existenţa unui şef de stat naţional-conservator ar putea avea consecinţe de anvergură asupra Europei. Jaroslaw Kaczynski nu-şi ascunde admiraţia faţă de premierul maghiar Viktor Orban. În criza refugiaţilor Varşovia intenţionează să adopte o poziţie dură - la fel ca Budapesta. Euroscepticul Kaczynski ar putea găsi şi în premierul Marii Britanii, David Cameron.

Doctrina PiS se poate defini prin euroscepticism. Principalele puncte din programul electoral al partidului în care o figură marcantă este fratele geamăn al fostului preşedinte Lech Kaczynski, Jaroslaw, se pot rezuma prin sporirea centralizării, cu un guvern cu prerogative mai mari, în special asupra serviciilor secrete, politici sociale mai generoase, investiţie de capital autohton. În Parlamentul European, reprezentanţii  partidului „Lege şi Justiţie” fac parte din Alianţa Conservatorilor şi Reformiştilor (ECR).
În plan social, liderii partidului au anunţat că noul guvern urmează să anuleze o serie de măsuri luate de fostul guvern liberal condus anterior de actualul preşedinte al Consiliului Europan, Donald Tusk:

-revenirea vârstei de pensionare la 65 de ani la bărbaţi şi 60 de ani la femei

-medicamente gratuite pentru persoanele peste 75 de ani

-alocaţe de stat de aproximativ 120 euro lunar pentru fiecare copil

-revenirea în educaţie la sistemul de opt ani de şcoală primară + gimnaziu li patru ani de liceu

-religia va fi materie de bacalaureat.

În planul politicii economice:

- taxe mai mari pentru supermarketuri şi bănci,

- repolonizarea” economiei prin întărirea controlului asupra companiilor la care statul are participaţii minoritare,

- scăderea impozitului pe venit de la 19% la 15%,

- terenurile poloneze să nu poată fi cumpărate de străini,

- susţinerea dezvoltării industriei energetice bazate pe combustibil fosil - Polonia are mari rezerve de cărbune,

- împotriva cotelor obligatorii de refugiați,

- împotriva reglementărilor unionale în materie de poluare.

Temeri

Politicienii PiS s-au opus, fără echivoc, acceptării de migranţi musulmani,  declanşând temeri că Polonia ar putea deveni mai puţin cooperantă în cadrul negocierilor de la nivelul Uniunii Europene vizând să stabilească o abordare unitară în actuala criză a migraţiei. Yasmin Fahimi, secretarul general al Partidului Social Democrat, partenerul de coaliţie al cancelarului german Angela Merkel, a declarat că Polonia a adoptat o linie dură, similară celei a Ungariei, în privinţa distribuirii valurilor de migranţi care sosesc între cele 28 de state membre UE, o criză fără precedent de al Doilea Război Mondial încoace.

Victoria PiS a declanşat, de asemenea, temeri cu privire la o răcire a relaţiilor dintre Polonia şi vecinii săi. Kaczynski a criticat frecvent Germania şi pe Merkel în perioada în care a fost premier (2006-2007). Astfel, a afirmat că Polonia ar fi mult mai mare dacă germanii nu ar fi ucis atât de mulţi polonezi în al Doilea Război Mondial.

Purtătorul de cuvânt al Guvernului german, Steffen Seibert, a respins speculaţiile cu privire la redeşteptarea unor mai vechi tensiuni. El a declarat că cele două ţări sunt aliaţi apropiaţi şi că numeroşi polonezi trăiesc în Germania şi par să se simtă bine acolo unde se află. "Vrem să rămână aşa. Aceasta este dorinţa noastră, în interesul cetăţenilor noştri" a afirmat Seibert.

Belarus: Lukaşenko obţine al cincilea mandat

Preşedintele Belarus, Aleksandr Lukaşenko, a obţinut cel de al cincilea mandat, în urma scrutinului prezidenţial din 11 octombrie. Alexandr Lukaşenko, în vârstă de 61 de ani, “a obţinut 83,49% din voturile exprimate”
. Prezenţa la urne a fost de 86,75%,.

Realegerea lui Lukaşenko, în urmă cu cinci ani, a dus la proteste ample şi la arestarea liderilor opoziţiei, dar sprijinul pentru regimul său de 20 de ani a crescut de când acesta a apărut în postura de garant al stabilităţii în faţa crizei economice şi a conflictului separatist din Ucraina. Liderul Belarus a fost criticat mult timp de Occident pentru situaţia drepturilor omului şi reprimarea disidenţei politice, fiind denumit cândva de Washington "ultimul dictator al Europei"
. Occidentul a impus sancţiuni economice asupra unor oficiali şi companii din Belarus. Uniunea Europeană şi-a manifestat, însă, disponibilitatea de a suspenda sancţiunile împotriva lui Lukaşenko, după eliberarea surprinzătoare, în luna august, a ultimilor deţinuţi politicie.
Lukaşenko a exploatat tensiunile dintre Moscova şi Occident şu şi-a îmbunătăţit  imaginea în faţa UE, criticând anexarea peninsulei ucrainene Crimeea de către Rusia şi găzduind negocieri de pace la Minsk, pe tema conflictului din estul Ucrainei, la care au participat preşedintele francez, Francois Hollande, cancelarul german, Angela Merkel, şi Vladimir Putin. "Am făcut tot ce a vrut Occidentul înaintea alegerilor. Dacă există dorinţa în Occident de a ne îmbunătăţi relaţiile, nimeni şi nimic nu poate împiedica acest lucru", a declarat Lukaşenko în timp ce vota. "Mingea este acum în terenul Occidentului"
, a adăugat 

.
Lukaşenko a respins înfiinţarea unei baze aeriene ruse în Belarus 

Preşedintele Belarus este susţinut de Moscova, care furnizează ţării energie la preţuri reduse, preţuind Belarusul ca aliat şi ca zonă-tampon în faţa unor state membre NATO, precum Polonia. Dar Lukaşenko a avut uneori divergenţe cu Vladimir Putin. Cei doi preşedinţi sunt implicaţi în prezent într-o dispută privind intenţia Rusiei de a înfiinţa o bază aeriană în Belarus.
Liderul Belarus a declarat, cu câteva zile înainte de alegeri, că ţara sa nu are nevoie de o bază aeriană rusă, în pofida efortului Rusiei de a construi unitatea de apărare pe teritoriul unei naţiuni situate la graniţa UE.  "Astăzi nu avem nevoie de o bază aeriană, cu atât mai puţin de Forţele aeriene. Avem nevoie de arme specifice. Am vorbit în public despre asta cu preşedintele rus Vladimir Putin"
 a afirmat Lukaşenko. A precizat, de asemenea, că nu cunoaşte nimic despre planul Rusiei de a instala o bază aeriană pe teritoriul ţării sale. "Aud voci din partea opoziţiei despre înfiinţarea unei baze aeriene ruse. Eu nu ştiu nimic despre asta". "Sunt surprins şi, într-o oarecare măsură, supărat şi enervat de acest aspect"
 a adăugat.
Lukaşenko a făcut aluzie la faptul că baza aeriană a Rusiei în ţara sa ar putea fi folosită de Moscova ca modalitate de a exercita presiune asupra Minskului. "Poate sunt îngrijoraţi că ne vom orienta spre Vest şi au ridicat problema pentru ca Vestul să înceapă să ne pună întrebări şi să aibă îndoieli privind adevărata noastră intenţie de a normaliza relaţiile"
 a declarat. Autorităţile de la Kremlin nu au comentat afirmaţiile preşedintelui belarus. Comentariile lui Lukaşenko au fost lansate la câteva săptămâni după ce Putin a dat undă verde proiectului şi a cerut ministrului rus al Apărării şi celui de Externe să înceapă discuţiile cu Belarus.

Aproximativ 1.000 de activişti ai opoziţiei au manifestat împotriva împotriva instalării acestei baze, duminică, la Minsk. Fostul candidat la prezidenţiale Mikalai Statkevici a ţinut un discurs în timpul mitingului, în care a denunţat planurile Rusiei de a înfiinţa o bază aeriană în Belarus. El a apreciat că scopul bazei aeriene este să ţintească spre Ucraina, ceea ce ar face Belarusul o ţintă atât pentru NATO, cât şi pentru Kiev. Rusia are deja o staţie radar şi un centru de comunicaţii pentru submarine pe teritoriul Belarus, însă o bază aeriană ar reprezenta o intensificare majoră a prezenţei sale militare în statul vecin, mai relatează sursa citată. Rusia are de asemenea câteva avioane de vânătoare staţionate în Belarus, dar noul plan prevede înfiinţarea unei întregi baze militare în această ţară, pentru prima dată după epoca sovietică. Lukaşenko este evitat de majoritatea ţărilor dezvoltate din cauza acuzaţiilor privind încălcările drepturilor omului şi măsurile de represiune exercitate asupra disidenţei politice.

Statele Unite, "dezamăgite" după alegerile din Belarus

Statele Unite şi-au exprimat "dezamăgirea" în urma alegerilor prezidenţiale din Belarus, considerând că nu au fost respectate criteriile internaţionale în privinţa libertăţii şi corectitudinii scrutinului. Washingtonul are o atitudine contrară Uniunii Europene care a decis să suspende sancţiunile impuse Minskului.  După alegeri, la Luxemburg, secretarul de stat francez pentru Afaceri europene, Harlem Désir, a făcut cunoscut că UE a dat undă verde politică suspendării aplicării sancţiunilor europene contra Belarus, după realegerea "într-un climat paşnic"
 a preşedintelui Aleksandr Lukaşenko. 
"Statele Unite salută desfăşurarea paşnică a alegerilor prezidenţiale (…) din Belarus. Cu toate acestea, suntem dezamăgiţi că Belarusul nu şi-a respectat angajamentele internaţionale în domeniul libertăţii şi corectitudinii acestor alegeri" a precizat Departamentul american de Stat. Diplomaţia americană şi-a sprijinit afimațiile în special pe Organizația pentru Securitate și Cooperare în Europa (OSCE) care a subliniat  că "probleme importante" au afectat alegerile prezidenţiale din Belarus.  "Pentru ca alegerile să fie libere și corecte, este esenţial ca presa să fie liberă şi dinamică, organizaţiile societăţii civile şi partidele de opoziţie să aibă un spaţiu pentru a funcţiona, iar observatorii electorali străini sau naţionali să aibă acces complet" la scrutin, a afirmat purtătorul de cuvânt al diplomaţiei americane, Mark Toner. 

Salutând “participarea partidelor politice de opoziţie şi a mass-media independente", Departamentul american de Stat a denunţat "imposibilitatea pentru observatori internaţionali sau naţionali de a asista la numărarea voturilor şi absenţa aproape totală a unui partid de opoziţie". Acesta "nu este în conformitate nici cu criteriile, nici cu procesul democratic"
 a atras atenţia Mark Toner, al cărui guvern are relaţii dintre cele mai tensionate cu regimul de la Minsk, în special în dosarul drepturilor omului şi libertăţilor politice. 

INDEXUL PROSPERITĂŢII MONDIALE
Institutul britanic Legatum a întocmit Indexul Prosperităţii pentru 2015. Au fost luate în calcul 89 de variabile pentru a se ajunge la lista celor 26 de state prospere ale lumii. Indicatorii, de mare diversitate, s-au bazat pe PIB-ul pe cap de locuitor, cât de odihnit se simte un individ în fiecare zi sau cât de sigure sunt reţelele de Internet. Ţările au fost clasificate şi în opt subindexuri separate, bazate pe: economie, antreprenoriat, oportunităţi, guvernare, educaţie, sănătate, siguranţă şi securitate, libertate personală şi capital social.

1. Norvegia - conduce Indexul Prosperităţii pentru al şaptelea an consecutiv, fiind şi singura care ocupă un loc în primele zece poziţii din fiecare subindex;

2. Elveţia - este pentru al treilea an pe cea de-a doua poziţie în Index;

3. Danemarca - danezii se bucură de o bună guvernare, educaţie de nivel înalt şi un capital social excelent. Însă, Danemarca are rezultate modeste în privinţa sistemului de sănătate, potrivit datelor oferite de Legatum Institute;

4. Noua Zeelandă - legăturile sociale puternice şi gradul ridicat de implicare în comunitate determină “cel mai ridicat scor”
 al capitalului social pentru ţara insulară. De asemenea, Noua Zeelandă este cea mai prosperă ţară non-europeană;

5. Suedia - se bucură de cele mai bune rezultate în subindexul antreprenoriatului şi oportunităţilor;

6. Canada - canadienii au cea mai multă libertate personală.

7. Australia - este al doilea an când ocupă locul şapte in Index, iar australienii au cel mai bun sistem de învăţământ din cele 26 de ţări cuprinse in listă;
8. Olanda - are rezultate bune în privinţa educaţiei, sistemului sanitar şi libertăţii personale a cetăţenilor săi;
9. Finlanda - se bucură de o bună guvernare;

10. Irlanda - are rezultate foarte bune cu precădere în privinţa siguranţei şi securităţii;

11. Statele Unite - rezultate foarte bune iîn privinţa sistemul de sănătate, însă cetăţenii americani nu se bucură de siguranţă şi securitate;

12. Islanda

13. Luxembourg

14. Germania

15. Marea Britanie 

16. Austria

17. Singapore

18. Belgia

19. Japonia

20. Hong Kong

21. Taiwan

22. Franţa

23. Malta

24. Spania

25. Slovenia

26. Cehia
JURNALIST AL WASHINGTON POST CONDAMNAT ÎN IRAN PENTRU SPIONAJ
Jason Rezaian, corespondentul The Washington Post la Teheran, a fost condamnat la închisoare pentru spionaj, de Tribunalul Revoluţionar din Iran, care judecă speţele referitoare la securitatea naţională.  Rezaian, cetăţean americano-iranian, este deţinut la închisoarea Evin din Teheran, fiind acuzat de “colaborare cu un guvern ostil" şi "propagandă",. Acuzaţiile includ strângerea de informaţii despre "politica internă şi externă" şi oferirea lor unor "persoane cu intenţii ostile"
. Procesul afectează eforturile de diminuare a tensiunilor dintre Teheran şi Washington. 

Un purtător de cuvânt al puterii judiciare iraniene, Gholamhossein Mohseni Ejeie, a anunţatl că a fost pronunţat verdictul în procesul lui Rezaian, în vârstă de 39 de ani, încarcerat în Iran de peste un an. "Împotriva acestui verdict se poate face apel. Curtea aşteaptă, iar dacă nu primeşte un apel verdictul rămâne definitiv" a menţionat Ejeie, fără să ofere detalii despre proces. Un prezentator al televiziunii de stat iraniene l-a citat ulterior pe Ejeie, afirmând că Rezaian a fost "condamnat", fără ca postul să difuzeze imagini cu purtătorul de cuvânt. "A fost condamnat. Dar nu deţin detalii despre verdictul său"
. 


Departamentul de Stat american a anunţat că monitorizează situaţia jurnalistului născut în California şi a reiterat îndemnul de a fi eliberat. "Am văzut relatările de presă cu privire la un verdict în cazul cetăţeanului american Jason Rezaian, dar nu am văzut încă nicio confirmare oficială ori detalii ale unui verdict anume de la autorităţile iraniene" a declarat John Kirby, purtător de cuvânt al Departamentului de Stat. "Îndemnăm în continuare la renunţarea la toate acuzaţiile formulate împotriva lui Jason şi să fie eliberat imediat". 


Jason Rezaian a negat acuzaţiile, afirmând că şi-a făcut doar meseria de jurnalist. The Washington Post a calificat acuzaţiile drept "absurde şi demne de dispreţ". "Suntem la curent cu ceea ce scrie presa iraniană, dar nu avem informaţii suplimentare în acest moment. Fiecare zi petrecută în închisoare de Jason este o nedreptate. Nu a făcut nimic rău", a declarat Douglas Jehl, şeful serviciului de ştiri internaţionale al Washington Post. “Iranul nu a produs nici o probă a vreunei infracţiuni. Procesul şi condamnarea lui sunt o ruşine, iar el ar trebui să fie eliberat imediat" a afirmat Jehl, citat într-un comunicat. Douglas Jehl a mai afirmat că natura vagă a anunţului arată nu doar că acest caz este despre spionaj, dar şi că Rezaian este folosit ca monedă de schimb într-un "joc mai mare".

Directorul editorial al The Washington Post, Martin Baron, a catalogat declaraţia iniţială a lui Ejeie drept "vagă şi năucitoare". "Nu avem informaţii suplimentare (,,,) şi nu este clar dacă această hotărâre include un verdict sau o sentinţă", a declarat Baron. "Jason - arestat fără motiv, ţinut luni de zile la izolare, fără acces la un avocat, supus unor rele tratamente fizice şi abuzuri psihologice - este o victimă. Singurul lucru clar în legătură cu acest caz este nevinovăţia lui Jason"
 a subliniat  Martin Baron. Cazul a fost denunţat de organizaţii importante în domeniul apărării libertăţii presei din întreaga lume. 
FLASH. OPINII DE PRESĂ
“Moscova a acţionat” în Siria “cu acordul tacit al Statelor Unite”
Washingtonul este interesat, cu precădere, de o intervenţie militară a Statelor Unite în Siria cu scopul de a-l îndepărta de la putere pe Bashar al-Assad .Într-un  editorial cu titlul “Nu permiteţi proiectul lui Putin pentru Siria”, The Washington Post a preconizat crearea unui “adăpost sigur” militarizat, americano-turc în nordul Siriei, sub acoperirea unei zone de excludere aeriană,  paralel cu o nouă mobilizare a miliţiilor împotriva lui Bashar al-Assad. “Statele Unite nu au nevoie de un război împotriva Rusiei pentru a lua măsuri împotriva lui Vladimir Putin şi pentru a-şi prezerva interesele vitale.  Trebuie întărit ajutorul acordat forţelor moderate care luptă împotriva guvernului Assad. Rebelii au absolută nevoie de mai multe rachete americane antitanc. Trebuie stabilită o zonă de securitate în nordul Siriei, în cooperare cu Turcia, unde să poată fi protejaţi civilii. În loc să-i fie ţinute lecţii lui Vladimir Putin, este preferabil să i se fixeze o linie roşie pe care să nu o depăşească, pentru ca agresiunea să nu se amplifice”
.

Brookings Institution subliniază necesitatea unei intervenţii mai directe a Statelor Unite în nordul Siriei. “Turcia este contrariată de susţinerea nemijlocită acordată de Rusia pentru regimul Assad şi indignată de violările spaţiului său aerian şi de pericolul unui război aerian desfăşurat în apropierea frontierelor sale.  Declaraţiile de susţinere transmise de la cartierul general al NATO nu sunt suficiente.  Ar trebui, cel puţin, să se revină asupra deciziei de a retrage bateriile de rachete Patriot sol-aer”. Statele Unite şi NATO ar trebui să demareze pregătiri militare antiruseşti în Turcia similar celor ale NATO în Europa de est şi în ţările baltice după evenimentele de la Kiev.  “Anul trecut, când Estonia şi Letonia erau supuse unor presiuni din partea Rusiei, NATO a mobilizat resurse şi voinţă politică pentru a le întări securitatea  - iar provocările aeriene ruseşti pe scena ţărilor baltice aproape au încetat. Turcia este pe deplin îndreptăţită să se aştepte la acelaşi lucru”
.  

The Daily Express susţine că şi China se pregăteşte "să facă echipă cu Rusia în Siria", Beijingul fiind în prezent pe cale să se alăture Moscovei în acţiunile armatei din Siria, pentru distrugerea Statului Islamic. Aceasta opinie este susţinută de rapoarte asupra unor mişcări militare din Orientul Îndepărtat, Rapoartele au indicat faptul că Beijingul plănuieşte să se alăture luptei împotriva Statului Islamic "în următoarele săptămâni"
, potrivit unui oficial al armatei siriene.

Kommersant  a afirmat că “barometrul nu indică senin” în relaţiile dintre Rusia şi Turcia. Aflat în vizită la Bruxelles, preşedintele Recep Tayyip Erdogan a atenţionat Rusia, precizând că “Moscova ar putea pierde un prieten” dacă aviaţia nu respect spaţiul aerian al Turciei. Liderul de la Ankara a afirmat că astfel de incursiuni reprezintă “un atac împotriva ţării sale”. “A ameninţa Turcia echivalează cu un atac împotriva NATO în ansamblul său”
. La rândul său, NATO a înăsprit tonul. Secretarul general al Organizaţiei, Jens Stoltenberg, a afirmat că pătrunderea avioanelor ruseşti în spaţiul aerian al Turciei nu este “accidental”, aşa cum a afirmat Moscova. “Informaţiile pe care le deţinem mă determină să afirm că nu pare a fi vorba de ceva accidental”
. În replică, ambasadorul Rusiei la NATO, Alexandr Gruşko, a afirmat că reacţia NATO este parte a “războiului informaţional purtat de Occident contra Rusiei”, iar incidentul din Turcia este folosit pentru a “da ocazia NATO să intre în acest război”
. 

Ministerul turc al Apărării a sugerat Rusiei că aceste două ţări ar trebui să ia în calcul crearea unui grup de lucru comun pentru a coordona acţiunile legate de atacurile aeriene ale Rusiei în Siria, a precizat The Jerusalem Post. Potrivit, Reuters, fostul secretar de stat American, Hillary Clinton, a sustinut că o zonă cu interdicţie a zborurilor deasupra Siriei ar necesita cooperare din partea Rusiei. Oficiali din cadrul Pentagonului au transmis că “Rusia a informat neoficial că va continua eforturile de a evita potenţiale întâmplări nefericite între piloţii ruşi şi americani care efectuează misiuni de zbor deasupra Siriei”
. 

Un clip filmat dintr-o dronă arată militanţi ai Statului Islamic care ascund arme şi muniţie în apropierea moscheilor siriene. Ministerul rus al Apărării a informat că militanţii Statului Islamic au început să-şi mute armele şi vehiculele armate în zonele rezidenţiale şi in apropierea moscheilor, "ştiind foarte bine că nu le vom ţinti niciodată moscheile"
. O sursă militară a susţinut că pierderile grele suferite de Statul Islamic iî urma atacurilor aeriene au provocat “o prăbuşire a moralului teroriştilor islamişti”, care “au plecat cu miile de pe teritoriul sirian”
.
Purtatorul de cuvânt al armatei ruse a negat informaţiile potrivit cărora avioanele de război ruse au bombardat oraşul antic Palmira. Sursa militară a precizat că avioanele de război ruseşti au distrus un centru de comandă al Statului Islamic de lângă Palmira, omorând aproximativ 40 de militanţi islamişti. Ministerul rus al Apararii a catalogat aceste informatii drept "absolut mincinoase"
. 

Oficiali americani au declarat, sub protecţia anonimatului, că Rusia bombardează rebelii din Siria intenţionat. Potrivit oficialilor, atacurile Rusiei sunt parte dintr-o strategie. "În prima zi, poţi să spui ca a fost o greseală. Dar în ziua a treia şi a patra, e clar că a fost intenţionat. Ei ştiu bine ce ţintesc"
. Sursele au apreciat că strategia este “parte a unei provocări directe”
 la adresa politicii preşedintelui american, Barack Obama. La rândul său, Rusia a insistat că raidurile au drept ţintă Statul Islamic şi grupări teroriste precum al-Nusra, afiliată al-Qaida. Un membru al Partidului Voinţa Poporului din Siria, Qadri Jamil, a afirmat că este "complet ilogică"
 afirmaţia potrivit căreia rusşi bombardează opoziţia siriană.
Giovanni Gambino, fiul şefului clanului Gambino din New York, a avertizat Statul islamic “să stea departe” de metropola Americana - în caz contrar, “jihadistii vor avea de a face cu mafia siciliană”. Giovani Gambino a declarat ca Mafia va face tot ce-i stă în putinţă pentru a proteja locuitorii New-York-ului. “Mafia este mai în măsură să acorde protecţie new-york-ezilor decât instituţii specializate” precum FBI sau Homeland Security. „Lumea este periculoasă în ziua de astăzi, dar oamenii care locuiesc în cartierele din New York care au conexiuni cu sicilienii ar trebui să se simtă în siguranţă. Noi ne asigurăm că prietenii şi membrii familiilor noastre sunt protejaţi de extremişti şi terorişti, în special de organizaţia de psihopaţi care-şi spune Statul Islamic”. Giovanni Gambino a menţionat că “Statul Islamic se teme de mafia siciliană”, acesta fiind motivul pentru care “jihadistii nu au atacat Sicilia” şi nici “nu şi-au înfiinţat celule” pe insula italiană. Gambino şi-a manifestat speranţa că, începând cu acest moment, oamenii vor avea o altă părere despre Mafia. „Mafia are o reputaţie proastă, dar, în mare parte, nemeritataă Ca şi în viaţă, sunt lucruri bune şi lucruri urate. Ascensiunea terorismului global oferă mafiei şansa de a-şi arăta partea bună”
 a afirmat Giovanni Gambino. 

Referindu-se la situaţia din Orientul Mijlociu, Donald Trump a afirmat că “America nu are habar ce face” în Siria. "Vorbim despre oameni pe care nici nu-i cunoaştem", a spus el, referindu-se la rebelii antrenaţi de SUA. Rememorând o discuţie cu un general american, a reiterat afirmaţiile cu care s-a declarat total de accord. "Îi antrenăm, dar nu ştim cine sunt. Le dăm miliarde de dolari să lupte cu al-Assad"
.

Rusia e pregatită să atace şi de pe mare, a afirmat şeful Comitetului de Apărare din Duma de Stat. “De pe mare, Rusia poate lansa atacuri de artilerie pe uscat, asupra rebelilor şi teroriştilor” a menţionat Vladimir Komoiedov. "Atacurile de artilerie navale nu sunt excluse, navele sunt pregătite", dar. "nu are încă sens să facem asta, teroriştii se află departe de uscat, acolo unde artileria nu-i poate atinge"
.
Potrivit lui Igor Sutiagin, expert militar la Royal United Services Institute (RUSI) din Londra,  începe să se contureze strategia Rusiei în Siria, aceasta dorind “să creeze o fortăreaă în jurul lui Bashar al-Assad”, lăsând estul deşertic Statului Islamic, şi să închidă spaţiul aerian pentru occidentali,. De aceeaşi părere este Michel Goya, istoric militar la Universitatea Sciences Po, din Paris, care susţine ca “prioritatea numărul 1 a ruşilor este să atace gruparea Al-Nusra, o ameninţare mai mare pentru ei decât Statul Islamic”
. 

Potrivit Korrespondent, forţele estoniene s-ar putea alătura luptei împotriva Statului Islamic. “Trupele estoniene ar putea fi trimise în Irak sau, mai exact, în provincia Anbar, un fief al Statului Islamic”
.
Şeful spionajului intern britanic, MI5, Andrew Parker, a avertizat că „Regatul Unit se confruntă cu o ameninţare făra precedent din partea Statului Islamic şi a fanaticilor al-Qaeda”, care „folosesc Internetul pentru a planifica atacuri în masă”. Parker a menţionat că ameninţarea din partea jihadiştilor străini şi a britanicilor care li s-au alăturat a dobândit „o amploare şi un ritm nemaivăzute în cei 32 de ani” ai săi „de carieră”. În context, Parker a cerut noi puteri de supraveghere pentru servicii, în vederea asigurării securităţii britanicilor. The Daily Mail relevă faptul că afirmaţiile lui Andrew Parker „coincid cu planurile premierului conservator David Cameron de a spori competenţele spionilor şi ale poliţiei”. Totodată, spionii agenţiei de interceptări, GCHQ, au dezvăluit o hartă configurată de serviciile secrete, care arată că „Siria, Irakul, Pakistanul, Afganistanul, Somalia, Nigeria şi Irlanda de Nord sunt considerate cele mai mari ameninţări la adresa Marii Britanii, ca surse externe de terorism”. Alte ameninţări dezvăluite de spionii britanici, drept „cele mai fierbinţi teme de interes internaţional”, de care Marea Britanie se teme cel mai mult, sunt  „spionajul rusesc, chinez, iranian şi nord-coreean, care încearcă să fure secrete de stat; tensiunile dintre Israel şi Palestina; intenţiile Rusiei în Ţările Baltice şi agresiunea Argentinei faţă de Insulele Falkland”
. 

Serviciile secrete britanice au dezvăluit „crearea unei noi generaţii de super spioni”, care să lucreze „pentru toate serviciile secrete,” nu doar pentru o singură agenţie. „Doar la agenţia de interceptări, GCHQ, lucrează peste şase mii de specialişti, care, însă, nu arată ca James Bond”
. 

Premierul britanic, David Cameron, a trimis Comisiei Europene o scrisoare incluzând „mult doritele sale reforme ale UE”
. În fapt, guvernul britanic doreşte „limitarea ajutoarelor de stat pentru migranţi, mai multe puteri politice pentru Parlamentele naţionale în cadrul UE, reducerea birocraţiei în mediul de afaceri şi o mai bună garantare a drepturilor statelor Uniunii Europene din afara zonei euro”
. Însă, David Cameron „se va izbi de rezistenţa miniştrilor eurosceptici din Cabinet”
. Premierul britanic doreşte o Europă „în care fiecare să-şi trăiască viaţa”, o „ piaţă comună, nu o ţară comună”, iar „pretenţiile” sale „se învârtesc” în jurul unei  idei - „flexibilitatea”
 Uniunii Eiropene. Purtătorul de cuvânt al Comisiei Europene a declarat că unele dintre solicitări sunt „extrem de problematice”, iar cancelarul german, Angela Merkel, şi-a exprimat încrederea că „se poate ajunge la un acord”
. 
„Marile puteri negociază soarta lui Bashar al-Assad la Viena”, a afirmat Le Figaro, remarcând prezenţa Iranului, principalul aliat, alături de Rusia, al liderului de la Damasc. „Invitaţia este făcută de Rusia, care de la intervenţia sa militară conduce în plan diplomatic în privinţa situaţiei din Siriei. Dar Moscova a acţionat cu acordul tacit al SUA”. Ziarul menţionează că nici un actor sirian nu a fost invitat să participe la discuţiilor de la Viena. „Slăbit, regimul lui Bashar al-Assad nu are de ales decât să-i lase un loc important Iranului în gestionarea acestui conflict”
 a apreciat cotidianul francez. 
„SUA şi Iran fac concesii în numele păcii”
 afirmă ziarul bulgar Trud, „Fără Iran nu este posibilă o soluţie rezonabilă pentru Siria”
, opinează Diario de Noticias. Pe de altă parte, Rzeczpospolita menţionează că Washingtonul şi-a schimbat opinia şi este de acord cu rămânerea lui Asad în funcţie „pe o perioadă de trecere pentru transmiterea puterii”
. Şi totuşi, reuniunea de la Viena s-a încheiat fără un acord, iar „soarta lui Assad continuă să creeze sciziuni”
. 

Rusia propune, pentru rezolvarea crizei din Siria, un document în opt puncte, care prevede ca puterea şi opoziţia să înceapă un proces de reformă constituţională, care să dureze până la 18 luni şi să fie urmat de alegeri prezidenţiale anticipate. Documentul „nu interzice actualului preşedinte al Siriei să candideze pentru un nou mandat”, însă Bashar al Assad „nu va putea conduce procesul de reforme”, la această funcţie putând accede „doar candidatul ales de toate forţele care vor participa pe 14 noiembrie la Conferinţa Internaţională de la Viena privind situaţia din Siria”
.
Potrivit The Jerusalem Post, ministrul Apărării din Israel,  Moshe Ya’alon, a afirmat că „toleranţa Israelului va fi zero în faţa unor atacuri de artilerie din Siria şi faţă de traficul de arme chimice şi de armament destinat teroriştilor”
. Pe de altă parte, Gulf News precizează că „Israelul urmăreşte cooperarea cu forţele aeriene din Iordania şi Egipt, ceea ce ar reprezenta o abandonare a politicii care exclude orice cooperare militară israeliano-arabă”. Anunţul ar fi fost făcut tot de ministrul Ya’alon. Oficialul israelian a menţionat, totodată, că, în cadrul unor manevre comune din Statele Unite, „au participat şi avioane de război iordaniene”
.
Nezavisimaia Gazeta se întreabă „Cât costă războiul din Siria?” „Fiecare decolare a unui avion Suhoi face o gaură de 20 până la 50 de mii de dolari în bugetul Rusiei”, mai exact „în fiecare zi, războiul dus de Rusia în Siria costă 2,3 milioane de dolari”. Iar „obiectivul concret al Moscovei este înfrângerea opoziţiei siriene şi salvarea fie şi vremelnică a preşedintelui Bashar al-Assad”
 a afirmat publicaţia . 
Oricare ar fi obiectivul lui Vladimir Putin, prin acţiunile sale „Rusia periclitează ordinea mondială”
 a avertizat, la Washington şeful Pentagonului. 

Le Soir a apreciat că „Washingtonul îşi adaptează ‘postura operaţională” pentru a face faţă oricărei „agresiuni’ ruseşti”. „Seful Pentagonului a precizat că Washingtonul îşi va moderniza arsenalul nuclear şi va investi în mijloace de înaltă tehnologie precum drone, bombardiere cu rază lungă de acţiune, lasere, tunuri electromagnetice”, şi noi mijloace militare „surprinzătoare”, pe care „nu le poate descrie în acest moment”
.

„Rusia plânge victimele avionului prăbuşit în Egipt”
Prăbuşirea avionului Airbus A321 al companiei Metrojet în Sinai ar fi fost provocată de jihadişti britanici, a afirmat The Sunday Express. Potrivit publicaţiei, “serviciile secrete britanice au interceptat conversaţii între jihadişti din Sinai care se felicitau în legătură cu prăbuşirea avionului ce ar fi trebuit să asigure o cursă între staţiunea egipteană Sharm el-Sheikh şi Sankt Petersburg, în nord-vestul Rusiei”
. Unii dintre jihadişti ar fi vorbit cu accent britanic, “specific Londrei sau Birminghamului”. Aripa egipteană a organizaţiei extremiste Statul Islamic a revendicat distrugerea avionului rusesc, care s-a soldat cu moartea tuturor celor 224 de persoane aflate  la bord.
“Analiza cutiilor negre”, precum şi “fotografiile cu resturile aparatului de zbor, privilegiază teoria unui atentat cu bombă”
.  Un anchetator din Egipt a anunţat că “analiza cutiilor negre permite să se audă în mod distinct zgomotul unei explozii care nu ar fi accidental”. Potrivit unor surse apropiate spionajului occidental, “agenţi americani şi britanici au interceptat conversaţii lăudăroase între militanţi islamişti despre doborârea unui avion rusesc” în Sinai. Şeful echipei de anchetatori, egipteanul Ayman el-Mokaddem, a semnalat existenţa unui „zgomot în ultima secundă a înregistrării“
 conversaţiilor din cabina piloţilor. Anchetatorii care investighează prăbuşirea avionului sunt „siguri în proporţie de 90%“
 că zgomotul înregistrat de cutiile negre ale aparatului de zbor corespunde exploziei unei bombe, a declarat un membru al comisiei de anchetă.
Premierul francez, Manuel Valls, a declarat că „nu trebuie exclusă nici o ipoteză“ în cazul prăbuşirii avionului rus în Sinai, cea a unui atentat “fiind luată foarte în serios”. Marea Britanie şi Statele Unite au evocat deschis ipoteza exploziei unei bombe la bordul avionului companiei ruse Kogalîmavia, cunoscută şi sub numele de Metrojet. Avionul s-a prăbuşit la 23 de minute după decolare. Toţi cei 217 pasageri aflaţi la bordul avionului, majoritatea originari din Sankt Petersburg, şi şapte membri ai echipajului şi-au pierdut viaţa în această catastrofă aviatică, cea mai gravă din istoria Rusiei. „Anchetatorii sunt siguri în proporţie de 90% că la bordul aparatului de zbor a explodat o bombă”, dar „autorităţile egiptene refuză să vorbească despre posibilitatea unui atentat”
.

Compania aeriană rusă crede că o „influenţă externă”
 ar fi singura cauză care a provocat dezastrul, excluzând posibilitatea unei defecţiuni tehnice sau a unei erori de pilotaj. La câteva ore după accident, “gruparea din Egipt a Statului Islamic a difuzat un comunicat pentru a revendica distrugerea avionului”
. Este “o imensă tragedie”
, a declarat preşedintele rus, Vladimir Putin. “Niciodată în ultimii 25 de ani un asemenea accident nu a atins Rusia. Autorităţile de la Sankt-Petersburg vor plăti un milion de ruble familiilor pasagerilor A321”
.

Într-o înregistrare dată publicităţii, liderul al-Qaeda, Ayman al Zawahiri, a făcut apel la “unitatea jihadiştilor pentru a lupta împotriva SUA şi a Rusiei” şi a cerut “încetarea luptelor între mujahedini în Siria”
. Înregistrarea “pare să indice o schimbare de postură în cadrul al-Qaeda, vizavi de rivalul său, Statul Islamic”
. Succesorul lui Osama bin Laden “expune o idee a conflictului în curs de desfăşurare în lumea islamică, în care există două coaliţii: cea a necredincioşilor şi cea a credincioşilor”. Epicentrul “luptei” este în Siria. “În harta sa jihadistă, Al-Zawahiri extinde câmpul de luptă până la regiunile din China populate de musulmani, precizează”
. 

„Rusia plânge victimele avionului prăbuşit în Egipt”, a titrat The Wall Street Journal. „Cea mai mare catastrofă aeriană din istoria aviaţiei ruse”
 a fost revendicată de Statul Islamic. Anchetatorii ruşi afirmă că “avionul s-a dezmembrat în aer”. Ramura egipteană a grupului jihadist Statul Islamic invocă „represalii pentru bombardamentele ruse din Siria”
. Pe de altă parte, „o revendicare falsă din partea Statului Islamic ar fi o premieră”, a apreciat Le Soir, cu precizarea că „diverşi analişti ai lumii jihadiste evidenţiază că ‘până acum, Statul Islamic nu a difuzat nici o revendicare falsă'
”. 

„Pe aeroportul din staţiunea Sharm el-Sheikh se amplifică haosul” a menţionat The Guardian. “După ce guvernul de la Londra a dispus suspendarea zborurilor spre Egipt” şi “repatrierea turiştilor britanici” aflaţi în staţiunea egipteană, “autorităţile de la Cairo au limitat numărul curselor reclamând capacitatea redusă a aeroportului din Sharm el-Sheikh”
.
“Zborurile spre Egipt sunt suspendate până la finalizarea anchetei privind cauzele tragediei care a dus la moartea tuturor celor 224 de pasageri ai aeronavei ruseşti prăbuşite în Sinai” a precizat The Moscow Times, citându-l pe directorul serviciului de informaţii din Rusia, Alexander Bortnikov. „Ordinul de suspendare a zborurilor spre Egipt marchează o schimbare în politica Kremlinului, mai ales după ce premierul rus, Dmitri Medvedev, a insistat că este mult prea devreme pentru a trage o concluzie cu privire la cauzele prăbuşirii avionului”
. 
„Rusia a suspendat zborurile spre Egipt din motive de securitate. Este primul semn de îngrijorare al Moscovei după zile întregi de rezistenţă faţă de avertismentele făcute de oficiali britanici şi americani privind o eventuală bombă plantată la bordul aeronavei ruseşti de către militanţi ai grupării jihadiste Statul Islamic”
.

Criză profundă la Chişinău

Reţinerea şi arestarea fostului premier moldovean, Vlad Filat, acuzat de implicare într-un scandal de corupţie denumit "frauda secolului" a generat proteste de amploare, riscând “să destabilizeze coaliţia proeuropeană de guvernământ”. Filat “a fost reţinut în Parlament pentru furtul a aproximativ un miliard de dolari din sistemul bancar, infracţiune care a determinat mii de persoane să campeze pe străzile Chişinăului în semn de protest”
.

Vlad Filat este “politicianul cu cel mai înalt rang care a rămas fără imunitate”. A fost acuzat de “corupţie, inclusiv mită şi trafic de influenţă, infracţiuni care se pedepsesc cu maximum 15 ani de închisoare”
. Vlad Filat “a fost reţinut în cadrul unui scandal de corupţie care a generat proteste de amploare” si a dus la “prăbuşirea monedei naţionale”. Fostul premier a fost acuzat de procurorul general, Corneliu Gurin, de “implicare în dispariţia a aproximativ 250 de milioane dolari din sistemul bancar, din totalul de un milliard”
.

Republica Moldova “a fost nevoită să plaseze”, anul trecut, “trei dintre cele mai mari bănci ale sale - Unibank, Banca de Economii şi Banca Socială - sub administrare specială, pentru a evita prăbuşirea economiei”. Aceasta fraudă “a ruinat eforturile guvernului proeuropean de la Chişinău de a apropia ţara de Bruxelles” şi “a inflamat furia opiniei publice din cauza corupţiei larg răspândite şi a influenţei oligarhilor în politică”
.

Reţinerea lui Vlad Filat, lider al Partidului Liberal-Democrat, “a slăbit coaliţia proeuropeană de guvernamant, din care PLDM face parte alături de Partidul Democrat  şi de Partidul Liberal, riscând să tensioneze şi mai mult relaţiile dintre cele trei formaţiuni”. Adresându-se Parlamentului înaintea votului privind imunitatea sa, “Filat a respins acuzaţiile formulate împotriva sa şi l-a acuzat pe Vlad Plahotniuc, vicepreşedintele PDM, că a orchestrat dosarul”. Potrivit acordului de coaliţie, “democraţii controlează numirile în funcţii politice din Ministerul Justiţiei şi în instituţii-cheie din justiţie, inclusiv a procurorului general. Plahotniuc a respins acuzaţiile lui Filat”, dar “a anunţat că se autosuspendă din PDM pe durata investigaţiei”, pentru a evita “pătarea imaginii partidului şi a menţine stabilitatea coaliţiei de guvernare”
. La rândul său, “Filat a renunţat la conducerea PLDM, care va fi asigurată de premierul Valeriu Streleţ”. Într-o declaraţie privind reţinerea lui Vlad Filat, “Streleţ şi-a exprimat speranţa că acesta îşi va dovedi nevinovăţia”
.
Moldova “se confruntă cu instabilitate”, după căderea guvernului, “zbătându-se să facă faţă corupţiei endemice şi proastei gestionări economice”
. Preşedintele a numit un nou premier, “după ce guvernul a pierdut un vot de încredere” din cauza acuzaţiilor de corupţie. „Imaginea Republicii Moldova suferă din cauza intrigilor politice” au avertizat Statele Unite, îndeamnând partidele “să formeze cât mai repede un nou cabinet de miniştri”. Parlamentul moldovean” are trei luni pentru a aproba un nou guvern, iar în caz de nereuşită vor avea loc alegeri anticipate”. 
.
Europa, sub semnul alegerilor
“Alegerile locale din Ucraina s-au desfăşurat cu un număr record de încălcări ale tuturor standardelor electorale internaţionale”
, a declarat preşedintele comitetului Dumei de Stat pentru CSI, integrare euro-asiatică şi relaţii cu compatrioţii, Leonid Sluţkii. „Alegerile locale din Ucraina nu pot fi considerate cinstite, corecte şi democratice”, a opinat deputatul Dumei de Stat. Potrivit lui, observatorii independenţi au identificat numeroase cazuri de cumpărare şi intimidare a alegătorilor, dar şi fraude în procesul de numărare a voturilor. „Votarea a fost întreruptă în Mariupol şi Crasnoarmeisk, nemaivorbind de faptul că au fost înlăturate de la procesul electoral toate forţele politice care pledează pentru restabilirea relaţiilor cu Rusia”
. 

Şefa delegaţiei Congresului Autorităţilor Locale şi Regionale al Consiliului Europei, Gudrun Mosler-Törnström, a declarat că alegerile locale din Ucraina s-au desfăşurat, în general, bine, „în pofida circumstanţelor dificile”. „Alegerile locale au devenit punctul de plecare pentru descentralizare şi reforme în Ucraina. În pofida circumstanţelor dificile, aceste alegeri au fost organizate, în general, satisfăcător” a afirmat oficialul APCE. Totodată, Gudrun Mosler-Törnström le-a cerut autorităţilor ucrainene ca, la nivel legislativ, să le ofere tuturor cetăţenilor posibilitatea de a vota. „Alegătorilor le-a fost propusă o gamă largă de partide și candidaţi. Campania electorală a fost, în general, competitivă, cu toate că în unele cazuri, ca urmare a contribuţiilor unor donatori bogaţi, unii dintre candidaţii pentru primării şi consilii locale au fost avantajaţi în acest sens” - a mai menţionat Gudrun Mosler-Törnström. Cu toate acestea, potrivit unui comunicat remis de APCE, „legea electorală din Ucraina a fost adoptată cu patru luni înainte de ziua alegerilor şi, prin urmare, cadrul de reglementare conţine lacune şi ambiguităţi”
. În plus, legea nu prevede drept de vot şi pentru persoanele din Crimeea şi regiunile separatiste Doneţk şi Luhansk, care au fost strămutate în interiorul ţării. 

Premierul ucrainean, Arseni Iaţeniuk, “ar putea fi înlăturat din funcţie şi înlocuit cu actualul ministru de finanţe, Natalia Iaresko”. Potrivit unei surse din Administraţia Prezidenţială ucraineană, “premierul şi partidul său, „Frontul Popular”, nu se mai bucură de susţinerea electoratului şi, în aceste condiţii, un pas firesc al preşedintelui Petro Poroşenko ar fi să îl acuze pe şeful Guvernului de iresponsabilitate şi eşec în aplicarea politicilor economice”. Schimbări în componența guvernului de la Kiev sunt preconizate şi de către Iuri Luţenko, şeful grupului parlamentar al formaţiunii „Blocul lui Petro Poroşenko”. „Vom avea o discuţie foarte dură cu premierul. Cred că putem anticipa schimbări majore în Cabinetul de Miniştri, schimbări radicale, aş putea spune” a afirmat Luţenko. „Premierul Arseni Iaţeniuk trebuie să răspundă pentru politicile aplicate în domeniul serviciilor de locuințe și comunale, pentru erorile comise la indexarea pensiilor şi salariilor”
, a adăugat.

Bulgaria a organizat alegeri locale, dar şi un referendum pe tema votului electronic. „Partidele politice s-au limitat la o campanie minimă pe această temă, ceea ce a atras criticile preşedintelui ţării, Russen Plevneliev, care acuză autorităţile de neglijenţă”
. 

Potrivit The Financial Times, „polonezii s-au prezentat la urne în cadrul unor alegeri care ar putea duce la prima schimbare de guvern după aproape un deceniu, cu opoziţia conservatoare şi eurosceptică detaşându-se ca favorită”. „Liderul partidului Lege şi Dreptate, Jaroslaw Kaczynsky, fost premier al ţării în anii 2006 – 2007, a avertizat că oamenii care fug din Siria ar putea aduce în Europa diverse maladii şi paraziţi”
. 

 Le Monde se referă la „uzura dreptei liberale”. Publicaţia subliniază, referindu-se la campania electorală pentru alegerile legislative, că “a semănat cu un joc de-a masacrul, având o singură ţintă: premierul Ewa Kopacz”
. 

Potrivit Rzeczpospolita, în urma alegerilor, „noii lideri polonezi vor declara multe războaie Bruxelles-ului, începând cu renunţarea la restricţionarea emisiilor de bioxid de carbon şi cu oprirea fluxului de refugiaţi”. În completare, ziarul afirmă că, „Uniunea e şifonată de criza financiară fără precedent şi se află în faţa unei duble provocări - Rusia agresivă şi valul de refugiaţi. În această situaţie, cancelarul Merkel şi preşedintele Hollande se vor strădui să menţină parteneriatul cu noile autorităţi poloneze pentru că prea mulţi aliaţi nu au”
.

